title: Valiokunta

text: Tarkastusvaliokunta perustettiin eduskuntaan kesäkuun alussa vuonna 2007. Jo edellisellä vaalikaudella 2004-2007 hallitus antoi eduskunnalle esityksen (HE 71/2006), jonka myötä valiokunta säädettiin pysyvästi perustettavaksi vaalikaudelle 2007-2011. Esityksen käsittelyn myötä valiokunnalle on keskitetty valtiontalouden parlamentaariseen valvontaan kuuluvat tehtävät, jotka aiemmin kuuluivat valtiontilintarkastajille ja valtiovarainvaliokunnan hallinto- ja tarkastusjaostolle.


title: Valiokunta

text: Tulevaisuusvaliokunnan ensisijaisena tehtävänä on valmistella eduskunnan vastaus valtioneuvoston tulevaisuusselontekoon. Lisäksi tulevaisuusvaliokunta voi käsitellä itse valitsemiaan aiheita tulevaisuusnäkökulmasta ja tuoda keskustelun tulokset eduskunnan täysistunnon ajankohtaiskeskusteluun.


title: Valiokunta

text: Sekä edustajainhuoneella että senaatilla (Yhdysvaltain kongressin ala- ja ylähuone) on valiokuntia ("committee"). Valiokuntien koot vaihtelevat huomattavasti. Kaksipuoluejärjestelmään liittyen puolue, jolla on enemmistö kamarissa, saa jokaisessa valiokunnassa puheenjohtajan paikan.


title: Valiokunta

text: Pysyvät valiokunnat voivat asettaa itselleen alivaliokuntia, joita suomalaisessa käytännössä nimitettäisiin komiteoiksi. Parlamentaarista valvontaa varten valiokunnat voivat asettaa ns. tutkimusvaliokuntia (esimerkiksi 9/11-komissio).


title: Filistealaiset

text: Filistealaiset () olivat vanhan ajan Israelin viholliskansa. Vaikka filistealaisten alkuperää ei tunneta, yleensä heitä pidetään alueelle hyökänneenä indoeurooppalaisena merikansana. Myöhemmin filistealaiset aramealaistuivat niin kuin monet muutkin Lähi-idän kansat. Filistealaisten voima heikkeni lopullisesti uusassyriaisella ja uusbabylonialaisella ajalla, mutta niiden jälkeenkin heistä on muutama maininta historiallisissa teksteissä.


title: Filistealaiset

text: Filistealaiset alistivat israelilaiset valtansa alle, mutta Israel alkoi kapinoida kuningas Saulin aikana. Vaikka filistealaiset antoivat nimensä Palestiinalle, heidän alkuperänsä on eri kuin alueen seemiläisten palestiinalaisten.


title: Filistealaiset

text: Filistealaiset asuivat Kaanaan etelärannikolla israelilaisten saapuessa alueelle. Filistealaisten sanotaan hallinneen viittä kaupunkia Sefelan rannikkotasangolla Jopen ja Rafian välillä: Gazaa, Ashkelonia, Ashdodia, Ekronia ja Gathia. Arkeologiset kaivaukset vahvistavat noiden kaupunkien kytkeytymisen indoeurooppalaisiin ainakin kaupan avulla.


title: Filistealaiset

text: Filistealaiset liittoutuivat kanaanilaisten kaupunkien kanssa, joita israelilaiset tai filistealaiset eivät kyenneet valtaamaan. Israelin heimoista koostuva yhdistynyt sotajoukko hävisi Ebeneserin taistelun. Filistealaiset ryöstivät liiton arkin. Filistealaiset veivät mukanaan israelilaisten asesepät, jotteivat nämä kykenisi tekemään sota-aseita ja nousemaan filistealaisia vastaan.


title: Filistealaiset

text: Raamatun kertomukset Daavidista ja Goljatista sekä Simsonista ja Delilasta kertovat filistealaisten ja israelilaisten selkkauksista. Filistealaiset olivat voimakas kansa, joka kävi lähes jatkuvasti sotaa heprealaisten kanssa. He olivat pitkään alueen ainoa kansa, joka osasi takoa rautaa.


title: Filistealaiset

text: Filistealaisten aluetta kutsuttiin Filistiaksi. Nimi muuttui Rooman valtakunnan alaisuudessa Palestiinaksi.


title: Filistealaiset

text: Filistealaiset olivat alkuperältään mahdollisesti kreikkalaisia tai ainakin heillä oli voimakkaita kulttuurisia siteitä mykeneläiseen kulttuuriin arkeologisten kaivausten perusteella. Varhaisin filistealaisten keramiikka on Kreikassa tuohon aikaan esiintynyttä myöhäishelladista IIIC-keramiikkaa, tyyppiä MYCIIIC:1b. Filistealaiset toivat mukanaan varhaisrautakautisen kulttuurin tyyppiä IA/IB.


title: Filistealaiset

text: Jotkut mahdollisesti indoeurooppalaiset sanat kielivät siitä, että filistealaiset saattoivat alun perin puhua jotain indoeurooppalaista kieltä, ennen kuin omaksuivat seemiläisen kielen. Filistealaisten saapuminen osuu yksiin merikansojen vaellusten kanssa. Merikansojen hyökkäys tuhosi pohjoisen Foinikian ja Syyrian kaupunkeja, muun muassa Alalakhin ja Ugaritin, sekä luultavasti myös Tyyroksen ja Siidonin. Ramses III esti sotajoukkonsa avulla Niilin suistossa merikansojen hyökkäyksen. Nämä pakenivat Levanttiin. Zakkarilaiset oleilivat hetken Foinikiassa rannikolla.


title: Filistealaiset

text: Filistealaisista mainitaan Aamoksen kirjassa, jossa Jumala kysyy: ”Enkö minä tuonut Israelin Egyptistä niin kuin toin filistealaiset Kaftorista ja syyrialaiset Kiristä?” Kaftor liitetään Kyprokseen tai myös joko Kreetaan tai Anatoliaan.


title: Mongolien salainen historia

text: Mongolien salainen historia () on vanhin säilynyt mongolin kielellä tehty kirjallinen teos. Teoksen pääaihe on Tšingis-kaanin kohtalon määräämä valtaannousu. Teos on osittain eeppistä runoutta ja osin proosaa. Salaisen historian kirjoitusvuodesta ei ole yksimielisyyttä, mutta se ajoitetaan useimmiten vuoteen 1240.


title: Mongolien salainen historia

text: Alkuperäinen teos oli jaettu kymmeneen kappaleeseen ja kahteen jatkokappaleeseen. Osa tutkijoista pitää viimeistä kahta lisäyksinä ja osa kaikkia lukuja yhtenäisenä teoksena. Teos alkaa selittämällä Tšingis-kaanin sukuhistoriasta, jatkuu kertomalla tämän lapsuudesta, kilpailusta Jamuhan kanssa ja riippuvuudesta epäluotettavasta Ong-kaanista. Tarina huipentuu kertomukseen siitä kuinka Ong-kaani petti Tšingiksen vuonna 1203 ja kuinka tämä tästä huolimatta sitten kukisti kaikki vihollisensa. Teoksen ensimmäinen päivätty tapahtuma on Jamuha-kaanin kruunaaminen Tšingiksen vastaisen liittouman johtoon. Ensimmäiset 10-kappaletta päättyvät Tšingiksen viimeisen kilpailijan Teb Tengerin kukistumiseen. Myöhemmin lisätyt kaksi kappaletta kertovat Tšingiksen sotaretkistä Kiinaan ja Lähi-Itään, tämän poikien kamppailusta vallanperimyydestä ja lopulta Tšingis-kaanin kuolemasta. Lopussa on vielä Ögedein kertomus isänsä urotöistä ja neljästä paheesta. Suurin osa teoksesta on proosaa, mutta siinä on lyhyitä runo-osioita. Teosta pidetään usein eepoksena, mutta se poikkeaa paljolti mongolien muista eepoksista. Salainen historia on kirjoitettu osittain samaan tapaan kuin Shengwu qinzheng lu-kronikka, joka on säilynyt kiinalaisena käännöksenä. Salaisen historian tarkoituksena on ollut samaan tapaan kronikoida historiaa, mutta sitä pidetään kuitenkin tässä suhteessa Shengwua epäluotettavampana.


title: Mongolien salainen historia

text: Salaisen historian alkuperäinen nimi on epäselvä. Teos on otsikoitu nimellä Tšingis-kaanin alkuperä ("Mongghol-un ni’ucha tobchiyan"), Salainen historia -nimitys liittyy suoraan siihen, miten teokseen suhtauduttiin. Persialainen 1200-luvun loppupuolella elänyt historioitsija Rashid al-Din käytti teoksissaan pieniä osia Salaisesta historiasta. Teosta ei annettu vuonna 1331 Yuan-dynastian aikana tietosanakirjaa koonneille kirjailijoille. Perustelujen mukaan se sisälsi salaisuuksia, joita ei voinut antaa ulkopuolisten kopioitaviksi. Teoksen kirjoitusajankohdasta ei ole yksimielisyyttä. Nykypäiviin säilynyt teksti on alun perin ajoitettu rotan vuoteen, mikä tarkoittaa käytännössä joko vuotta 1228, 1240 tai 1252. Teksti ajoitetaan useimmiten vuoteen 1240, vaikkakin mikäli Ögedein osiota pidetään kiinteänä osana teosta on todennäköisempi vuosi 1252. Salaisen historian alkuperäisen kirjoittajan henkilöllisyyttä ei tiedetä.


title: Mongolien salainen historia

text: Yuan-dynastian kukistumisen jälkeen Salaista historiaa käytettiin oppaana mongolin kieleen Ming-dynastian tulkeille. Heille oleellista oli osata puhua mongolia, eikä niinkään kirjoittaa sitä, joten teoksen alkuperäinen uiguuri-mongolilainen kirjaimisto kirjoitettiin uudelleen käyttäen kiinalaista kirjaimistoa. Teksti säilyi muutamana kopiona kunnes Ye Dehui julkaisi sen ensimmäisen kerran vuonna 1908. Sittemmin tutkijat, joiden joukossa olivat muiden mukana Erich Haenisch, Paul Pelliot ja F. W. Cleaves käänsivät sen tämän perusteella alkuperäiselle kirjaimistolle. Mongolian tiedeakatemia julkaisi lisäksi alkuperäisellä kirjoituksella säilyneen kopion, joka sisälsi noin kolme neljännestä teoksesta. Mongolin kyrilliselle kirjaimistolle teoksen käänsi puolestaan Tsendiin Damdinsüren vuonna 1947 ja tämä versio tuli tunnetuksi Mongoliassa. Teoksesta on sittemmin tullut mongolien kansallistunteen ylpeydenaihe.


title: Vanamo

text: Vanamo ("Linnaea borealis") on pieni, ainavihanta varpu. Se on suvun vanamot ("Linnaea") ainoa laji. Aikaisemmin vanamo luokiteltiin kuuluvan kuusamakasveihin ("Caprifoliaceae"). Vanamo oli Carl von Linnén lempikasvi, joten hän antoi kasvin suvuksi omasta sukunimestään muokatun nimen. Lajinimi "borealis" merkitsee pohjoista.


title: Vanamo

text: Rentokasvuinen vanamo kasvaa 0,5–1 metriä pitkäksi, joskus jopa pidemmäksi. Vanamon ohut varsi suikertaa usein sammalen pinnalla. Lehdet ovat pyöreähköt ja kasvavat kaksittain, ne talvehtivat kaksi vuotta ja kuolevat kolmantena. Hentoinen kukkavarsi nousee noin viiden sentin korkeuteen, ja siinä on kaksi vaaleanpunertavaa kellomaista kukkaa, jotka tuoksuvat varsinkin yöaikaan. Vanamo kukkii kesä-heinäkuussa.


title: Vanamo

text: Vanamo kasvaa kylmässä ilmastossa ja sitä löydetään Pohjois-Amerikan pohjoisosista, Pohjois-Aasiasta ja Pohjois-Euroopasta. Se on yleinen koko Suomessa.


title: Vanamo

text: Vanamo on runsaimmillaan satavuotiaassa metsässä. Se viihtyy erityisesti mustikkatyyppiin kuuluvissa kuivissa ja tuoreissa kangasmetsissä. Sitä tapaa myös hakkuilta ja tienvarsilta. 1900-luvun puolivälissä vanamo kuului Suomen kahdenkymmenen yleisimmän kasvin joukkoon, mutta lajin määrä on 2000-luvun alkuun mennessä pudonnut puoleen. Tämä johtuu vanhojen metsien vähenemisestä.


title: Vanamo

text: Vanamo on vanha rohdoskasvi, jota on käytetty esimerkiksi Venäjällä hermosto- ja selkävaivoihin. Vanamoista tehdyn uutteen on uskottu myös auttavan rakkausasioissa. Kaunis, hento ulkonäkö ja kukan hyvä tuoksu on tuonut vanamon myös kaunokirjallisuuteen. Esimerkiksi runoilija Eino Leino kirjoittaa vanamosta runossaan "Nocturne".


title: Linnea

text: Linnea (tai Linnéa) on naisen etunimi. Sen nimipäivä on 3. elokuuta. Nimi tarkoittaa ruotsiksi vanamoa ja tulee sen tieteellisestä nimestä "Linnaea borealis". Kasvi on nimetty luonnontieteilijä Carl von Linnén mukaan.


title: Linnea

text: Heinäkuun 2017 loppuun mennessä Suomessa on nimi Linnea annettu 30 238 naiselle ja alle 20 miehelle.


title: Rantanplan

text: Rantanplan (tai Ran-Tan-Plan) on Lucky Luke -sarjakuvassa ja sen spin off -sarjana julkaistussa omassa nimikkosarjakuvassaan esiintyvä poikkeuksellisen tyhmä koira. Hahmo on parodia elokuvakoira Rin Tin Tinistä. Rantanplan-albumien takakansien mukaan se on ”varjoaan tyhmempi koira”. Lucky Luke itse puhutteli sitä ”Tyhmimmäksi, mutta kilteimmäksi tällä puolen Mississippiä”.


title: Rantanplan

text: Rantanplan esiintyi ensimmäisen kerran Lucky Luke -tarinassa "Daltonien jäljillä", jossa se oli vankilan vahtikoira, joka ei tajua, mitä oikein on tekemässä. Rantanplan tajuaa kaiken yleensä päinvastoin. Esimerkiksi tarinassa "Daltonin muori" Rantanplan luulee Joe Daltonia, joka on kahlittu kädestä Rantanplanin kaulaan, isännäkseen.


title: Rantanplan

text: Omassa nimikkoalbumissaan "Ran-Tan-Plan saa perinnön" Rantanplan perii erään Oggie Svensonin jättiomaisuuden. Tarinassa omaisuus siirtyisi Joe Daltonille, jos Rantanplan kuolisi ihan miten tahansa. Joe haluaa tappaa eläimen, josta on tullut Yhdysvaltain rikkain koira. Kun Lucky Luke kutsutaan suojelemaan koiraa ja hän kuljettaa sen Teksasista Virginia Cityyn yrittää Rantanplan päästä takaisin ”rakastetun isäntänsä” luo.


title: Rantanplan

text: Rantanplan oli alun perin Morrisin luoma hahmo, jolle René Goscinny antoi sielun. Terence Hillin vuonna 1990 tähdittämässä elokuvassa "Lucky Luke" Rantanplan on nimeltään "Bushwack". Myös ranskalaisen "Lucky Luke" -piirrossarjan englanninkielisessä versiossa Rantanplan on nimeltään "Bushwack". "Lucky Luke – Uudet seikkailut" -animaatiosarjan englanninkielisissä käännöksissä Rantanplania kutsutaan usein nimellä "Rintindumb", kun taas ruotsiksi joskus nimellä "Ratata".


title: Rantanplan

text: Otavan julkaisemat:Sanoman ja Helsinki Median julkaisemat:Egmontin julkaisemat:Hurttahuumoria-albumeissa julkaistaan Rantanplan-sanomalehtisarjakuvia eli lyhyitä vitsisarjoja. Alkuperäisen sarjan kaksi ensimmäistä on julkaisematta suomeksi. Ensimmäinen "Hurttahuumoria" on alkukielellä numero 3.


title: Final Fantasy: The Spirits Within

text: Final Fantasy: The Spirits Within on kokonaan tietokoneanimaationa toteutettu tieteiselokuva, joka julkaistiin vuonna 2001. Elokuvan tuotti Square Pictures, "Final Fantasy" -videopelisarjan tuottaneen japanilaisen Squaren (nyk. Square Enix) alaisuudessa toiminut vasta perustettu yhdysvaltalainen elokuvastudio.


title: Final Fantasy: The Spirits Within

text: The Spirits Within on ensimmäinen fotorealisminen tietokoneella luotu animaatioelokuva ja on samalla kallein videopeleistä inspiraatiota saanut elokuva.


title: Final Fantasy: The Spirits Within

text: Peli on harvinainen videopeleihin pohjautuvien elokuvien joukossa sikäli, että pelisarjan eri osilla ei ole juuri yhtään yhteistä, joten elokuva ei varsinaisesti liity kovin kiinteästi itse pelisarjaan. Elokuva on kokonaan itsenäinen kertomus, joskin siinä esiintyy muutamia heikkoja kytköksiä varsinaiseen pelisarjaan (esimerkiksi kun peleissä on aina jokin hahmo nimeltä Cid, elokuvasta löytyy tohtori Sid).


title: Final Fantasy: The Spirits Within

text: Elokuva on genreltään selkeästi tieteiselokuva, joskin siinä esiintyy fantasiaan viittaavia mystis-maagisiakin piirteitä (esimerkiksi Gaia-teoria). "Final Fantasy"-fanien keskuudessa mielipiteitä jakoi lähinnä tieteispuolen korostaminen, kun pelisarja (kuudenteen osaansa asti) oli vahvasti fantasian ja jopa steampunkin sävyttämä.


title: Final Fantasy: The Spirits Within

text: Juoni sijoittuu tulevaisuuteen jolloin "aaveiksi" kutsuttu avaruusolentorotu on vallannut suurimman osan maasta ja ihmiset on pakotettu suojaamaan kaupungit jättiläismäisien suojakilpien alle. Elokuvan keskushenkilö on tutkija Aki Ross joka yrittää löytää keinoa aaveiden päihittämiseksi samalla kun hän itse tekee kuolemaa aaveiden aiheuttaman tartunnan seurauksena.


title: Final Fantasy: The Spirits Within

text: Elokuvan renderoimiseen käytetiin 960:n Pentium III-työaseman farmia. Elokuva sisältää 141 964 kuvaa, joista yhden kuvan renderointiin meni noin 90 minuuttia.


title: Final Fantasy: The Spirits Within

text: 200 henkilön työryhmältä meni noin neljä vuotta elokuvan valmiiksi saamisessa. Lopputulos edustaa viimeisintä realistisen 3D-animaation kärkeä graafisen ilmeen osalta.


title: Final Fantasy: The Spirits Within

text: Tuotannon loppussa tuotantokustannukset nousivat yli 137 miljoonaan dollariin.


title: Final Fantasy: The Spirits Within

text: Elokuva sai pääosin heikkoja arvosteluja, vaikka tietokoneella luodut hahmot saivat ylistystä.The Spirits Within floppasi pahasti tuottamalla vain 85 miljoonaa. Elokuvan heikko menestyminen johti Square Picturesin vetäytymiseen pois markkinoilta, mutta ennen sulkeutumistaan yhtiö tuotti vielä "Matrix"-elokuvasarjaan pohjautuvan lyhytelokuvan "Final Flight of the Osiris", joka julkaistiin "Animatrix"-kokoelmassa.


title: Final Fantasy: The Spirits Within

text: Elokuvalle julkaistiin soundtrack-albumi 3. heinäkuuta 2001 Sony Classical Recordsin alaisuudessa. Albumin kappaleet on elokuvankin musiikista vastaavan Elliot Goldenthalin käsialaa. Taustoista vastaa suurinmaksi osaksi Lontoon sinfoniaorkesteri Dirk Brossén johdolla.


title: Final Fantasy: The Spirits Within

text: "Spirit Dreams Inside" kappaleen esittää japanilainen rockyhtye L’Arc-en-Ciel.Albumi nousi parhaimmillaan Billboardin soundtrack-listalla sijalle 19. ja Billboard 200 listalla sijalle 193.


title: Resident Evil (elokuva)

text: Resident Evil on vuonna 2002 ensi-iltansa saanut Paul W. S. Andersonin käsikirjoittama ja ohjaama toimintatrilleri. Elokuva pohjautuu Capcomin samannimiseen selviytymiskauhupelisarjaan. Elokuva lainaa "Resident Evil" -pelien elementtejä, mutta juoni ja hahmot eivät perustu suoraan mihinkään pelisarjan osaan.


title: Resident Evil (elokuva)

text: "Resident Evil" -elokuva sai sekä arvostelijoiden että fanien haukut niskoilleen ensi-iltansa aikaan, mutta alkoi myöhemmin menestyä VHS- ja DVD-julkaisuina. Verrattuna toimintapainotteisempaan "Resident Evil" on maanläheisempi ja synkempi.


title: Resident Evil (elokuva)

text: Raccoon Cityn alapuolella sijaitsevassa salaisessa tutkimuskeskuksessa, Pesässä, joku rikkoo säiliön, joka sisältää vaarallista regeneroivaa T-virusta. Virus leviää Pesän ilmastointikanaviin, jolloin keskusta ohjaava supertietokone, Punainen kuningatar, tainnuttaa työntekijät kaasulla.


title: Resident Evil (elokuva)

text: Alice (Milla Jovovich) herää tyhjästä kartanosta ja kärsii muistikatkoksesta. Matt (Eric Mabius) ja myös muistikatkoksesta kärsivä Spence (James Purefoy) joutuvat Umbrella-korporaation lähettämän kommandojoukon käskystä tulemaan heidän mukaansa maanalaisen rautatieaseman kautta Pesään. Joukon johtaja One (Colin Salmon) kertoo Alicen ja Spencen olevan kartanon omistajia ja rautatieaseman valvojia, jotka Kuningatar tainnutti muistikatkoksia aiheuttavalla hermokaasulla.


title: Resident Evil (elokuva)

text: Pesässä neljä kommandoa kuolee laserilla toimivan puolustusmekanismin kytkeydyttyä päälle. Jäljelle jääneet kommandot Rain (Michelle Rodriguez), Kaplan (Martin Crews) ja J.D (Pasquale Aleardi) sammuttavat Kuningattaren EMP:llä, jolloin Pesä täyttyy suljettujen ovien takana olleesta, zombeiksi muuttuneesta henkilökunnasta. Joukko joutuu jatkuvaan taisteluun hirviöitä vastaan. J.D kuolee ja Rain saa virustartunnan.


title: Resident Evil (elokuva)

text: Ulospääsyn löytämiseksi Alice käynnistää Kuningattaren uudelleen. Joukko huomaa, että viruksella ja vasta-aineella täytetyt säiliöt ovat varastettu. Spence paljastuu viruksen levittäjäksi ja varastajaksi ja yrittää paeta, mutta joutuu liskomaisen ”Licker”-hirviön tappamaksi. Rautatieaseman löytyessä Kaplan sammuttaa Kuningattaren. Selviytyjät etenevät junalla kohti kartanoa, mutta Kaplan joutuu Lickerin tappamaksi. Matt tappaa zombiksi mutatoituneen Rainin, mutta saa itse tartunnan Lickeriltä. Alice ja Matt tappavat Lickerin ja pääsevät kartanolle, jossa he joutuvat Umbrellan tiedemiesten kaappaamaksi. Miehet nukuttavat Alicen ja laittavat Mattin Nemesis-ohjelmaan. Alice tulee tajuihinsa Raccoon Cityn sairaalassa ja tajuaa koko kaupungin joutuneen T-viruksen aiheuttamaan kaaokseen, koska tiedemiehet avasivat Pesän uudelleen.


title: Resident Evil (elokuva)

text: Elokuvan kommenttiraita paljastaa, että alun perin elokuvan hahmojen tuli perustua "Liisa Ihmemaassa" -hahmoihin, tarkoituksenaan lisätä sekavuutta ja abstraktismia. Vaikka idea myöhemmin hylättiin, tietyt elementit näkyvät edelleen itse elokuvassa. Näistä selvin on päähahmon nimi Alice (Liisan englanninkielinen nimi), Punainen Kuningatar ja Pesään johtavalle rautatieasemalle aukeava ”peiliovi”, joka vihjaa kirjan vähemmän tunnettuun jatko-osaan "Through the Looking Glass". Marilyn Manson paljasti saaneensa innoitteensa elokuvan tunnusmusiikkiin nimenomaan "Liisa Ihmemaasta".


title: Resident Evil (elokuva)

text: Kolme ensimmäistä "Resident Evil" -elokuvaa ovat vaihtaneet nimeään ennen julkaisuaan. Ensimmäisen elokuvan nimeksi suunniteltiin "Resident Evil: Ground Zero", mutta nimi muutettiin syyskuun 11. päivän iskujen jälkeen. Jatko-osa kulki alun perin nimellä "Resident Evil: Nemesis" (viitaten ), mutta nimi vaihdettiin "" osoittautuessa taloudelliseksi pettymykseksi. Kolmas elokuva kulki alun perin nimellä "Afterlife".


title: Lee Falk

text: Lee Falk (oik. Leon Harrison Gross; 28. huhtikuuta 1911 St. Louis – 13. maaliskuuta 1999 New York) oli yhdysvaltalainen sarjakuvakirjoittaja, teatterituottaja ja näytelmäkirjailija, joka tunnetaan parhaiten sarjakuvien "Mustanaamio" ("The Phantom") ja "Taika-Jim" ("Mandrake the Magician") luojana.


title: Lee Falk

text: "Taika-Jim" oli Falkin ensimmäinen sarjakuva. Se oli aluksi Falkin piirtämä, ja hänen jälkeensä sitä piirsi Phil Davis vuoteen 1964. Davisin kuoleman jälkeen Falk värväsi piirtäjäksi sarjan nykyisen taiteilijan Fred Fredericksin.


title: Lee Falk

text: Pian "Taika-Jimin" jälkeen Falk sai idean uuteen sanomalehtisarjakuvaan. Sen nimeksi tuli "Mustanaamio" ("The Phantom", julkaistu suomeksi myös nimillä Urja ja Fantom). Aluksi Falk piirsi "Mustanaamiotakin" itse, mutta sitten sarjaa alkoi piirtää Ray Moore. Myöhemmin "Mustanaamiota" piirsivät pitkään Wilson McCoy ja Sy Barry. Sen jälkeen sarjakuvalla on ollut useita piirtäjiä.


title: Lee Falk

text: Lee Falk on tuottanut yli 300 näytelmää ja kirjoittanut 12, muun muassa musikaalin "Mandrake the Magician", joka kantaesitettiin 1970-luvun lopulla. "Eris" sai ensi-iltansa Pariisissa 1968.


title: Voyager (avaruusalus)

text: Voyager 1 ja Voyager 2 ovat Nasan miehittämättömiä avaruusluotaimia. Luotaimet laukaistiin 20. elokuuta 1977 (Voyager 2) ja 5. syyskuuta 1977 (Voyager 1) tarkoituksena hyödyntää ulkoplaneettojen 1970-luvun lopun suotuisia rata-asentoja. Luotaimet ovat alkuperäisen Jupiter- ja Saturnus-planeettojen tutkimistehtävän lisäksi kyenneet jatkamaan matkaansa ulommas Aurinkokuntaan. Luotaimet tulevat nykyisillä lentoradoillaan tulevaisuudessa poistumaan aurinkokunnasta tähtienväliseen avaruuteen. JPL rakensi Voyager-luotaimet Nasan rahoittaessa projektin. Voyager 1 on tällä hetkellä Maasta kauimmaisimpana oleva ihmisen rakentama esine.


title: Voyager (avaruusalus)

text:
Voyager-luotaimet syntyivät aikoinaan osana Nasan Mariner-avaruusohjelmaa. Alkujaan Mariner 11 ja 12 -nimiset luotaimet nimettiin uudelleen niiden kokoonpanon erotessa merkittävästi aikaisemmista Mariner-luotaimista. Voyager-tutkimusohjelmaan siirretyt, uudelta nimeltään Voyager 1 ja 2 -luotaimet rakennettiin keskenään identtisiksi. Voyagereissä käytetään aluksen vakauttamiseen kolmiakselitasapainotusta, jonka avulla suurtehoantenni saadaan pidettyä oikeassa suunnassa osoittamassa kohti Maata. Päätehtävää varten alukset varustettiin 11:llä tieteellisellä instrumentilla, joista käytetään enää viittä. Näiden lisäksi dataa saadaan kahdelta muultakin instrumentilta.
Luotaimien keräämä data tallennetaan kasettinauhurilla (DTR), minkä lisäksi kerättyä tietoa käsitellään FDS-lennonhallintajärjestelmässä (Flight Data Subsystem). DTR:n nauhojen sisältö lähetetään Maahan kuuden kuukauden välein 3,7-metrisellä suurtehoantennilla. Alusten komentojärjestelmä CCS (Computer Command Subsystem) vastaa toimintojen oikeasta suorittamisesta. Ohjausjärjestelmä AACS (Attitude and Articulation Control Subsystem) ohjaa alusta sekä huolehtii suurtehoantennin suuntauksesta. Muistia aluksessa on 536 Mt.


title: Voyager (avaruusalus)

text: Ajoainetta kummassakin aluksessa oli laukaisussa n. 1000 kg, ja luotaimet ilman ajoainetta painavat 835 kg. Korkeutta luotaimilla on 3,35 m ja leveyttä 3,66 m. Kummassakin aluksessa on kolme ydinparistoa, jotka tuottivat uusina 470 wattia 30 volttista tasavirtaa. 21. tammikuuta 2009 sähköteho oli enää noin 315 wattia molemmissa luotaimissa. Luotainten ydinparistot tuottavat tällä hetkellä itse asiassa enemmän sähköä kuin ennen laukaisua arvioitiin, sillä lämmöstä sähköä tuottavat elementit ovat rapistuneet ennakkoarvioita hitaammin. Sähköenergian määrän yhä vähetessä alusten tieteellisiä instrumentteja pitää kytkeä pois päältä, jotta alukset pysyisivät toimintakuntoisina. Voyagerien toivotaan selviävän toimintakuntoisina tähtienväliseen avaruuteen. Alusten ydinparistojen lopulta hiipuessa, kaikki data lähetetään Maahan ja Voyagerien tehtävä loppuu sammuneiden luotainten jatkaessa todennäköisesti matkaansa kohti tähtiä. Tehtävän pituus oli alun perin viisi vuotta ja tarkoituksena oli tutkia kahta planeettaa, mutta tehtävä piteni ja tutkittavien planeettojen määrä nousi neljään.


title: Voyager (avaruusalus)

text: Syynä Voyagerien rakentamiseen ja laukaisuun juuri ennen 1980-lukua oli neljän ulkoplaneetan asettuminen siten, että niitä saatettiin tutkia samalla luotaimella ilman suurta työntövoimajärjestelmää, mutta neljän ulkoplaneetan tutkiminen samalla luotaimella todettiin liian kalliiksi, joten Voyagerien oli määrä tutkia vain kahta ulkoplaneettaa. Säästö tuli siitä, että kohteena olleen planeetan painovoima kiihdytti ohilentävää luotainta ja käyristi sen lentorataa toimittaen luotaimen seuraavaan kohteeseen. Voyagerit laukaistiin puolen kuukauden välein Titan/Centaur-monivaiheraketeilla. Voyager 1:n rata on nopeampi kuin 2:n, mutta Voyager 2 suunnattiin siten, että se saattoi jatkaa myös kohti Uranusta ja Neptunusta. Jet Propulsion Laboratory viestii Voyagerien kanssa Deep Space Networkin avulla.


title: Voyager (avaruusalus)

text: Voyager 2 saavutti 10 000 päivän iän 5.1.2005 ja Voyager 1 21.1.2005.


title: Solid Snake

text: Solid Snake () on "Metal Gear" -pelisarjassa esiintyvä kuvitteellinen henkilö, jonka loi pelisuunnittelija Hideo Kojima. Snake toimii yhtenä sarjan protagonisteista ja on noussut vuoden 1998 menestyspelin "Metal Gear Solidin" julkaisun jälkeen yhdeksi tunnetuimmista videopelihahmoista.


title: Solid Snake

text: Solid Snake on huippukoulutettu eliittisotilas, joka palvelee tiedustelutehtäviä varten perustetun FOXHOUND-erikoisyksikön alaisuudessa. Hiiviskelyn mestarina hän kykenee soluttaumaan huomaamattomasti paikkoihin, joihin pääsemistä pidettäisiin tavallisesti mahdottomana. Sotilaskoulutuksensa ansiosta hän osaa käyttää erilaisia aseita pistooleista ja rynnäkkökivääreistä aina käsikranaatteihin ja raketinheittimiin saakka. Snakea kutsutaankin sarjan peleissä "mieheksi joka tekee mahdottomasta mahdollisen".


title: Solid Snake

text: Snake on esiintynyt jokaisessa "Metal Gear" -sarjan pelissä paitsi "issa, issa ja Metal Gear Solid V: The Phantom Painissä." Hänen tehtävään on yleensä tuhota ydinasein varustettu Metal Gear -mecha, jonka avulla terroristit uhkaavat maailmanrauhaa. Alussa Snaken varustukseen kuuluuvat ainoastaan koodekki, kiikarit ja savukeaski, mutta tehtävän edetessä hän löytää ympäristöstä uusia aseita ja varusteita, joita hän kykenee käyttämään hyödykseen.


title: Solid Snake

text: Solid Snaken ääninäyttelijänä toimii pelien japaninkielisessä versiossa Akio Ōtsuka ja englanninkielisessä versiossa David Hayter.


title: Solid Snake

text: Solid Snaken ensiesiintyminen tapahtui alkuperäisessä "Metal Gear" -pelissä, joka ilmestyi MSX2-konsolille vuonna 1987. Peli oli saanut vaikutteita silloisista toimintaelokuvista, minkä seurauksena Snakesta tehtiin näyttelijä Michael Biehnin näköinen. Snaken asento kannessa oli hyvin samanlainen kuin Biehnin esittämän Kyle Reesen asento "Terminator – tuhoaja" -elokuvaa varten otetussa mainoskuvassa. Snaken nimi perustui "Pako New Yorkista" -elokuvan päähahmoon, Kurt Russellin esittämään Snake Plisskeniin.


title: Solid Snake

text: Vuodelle 1995 sijoittuvassa "Metal Gearissa" Snake on nuori ja kokematon FOXHOUND-agentti, joka lähetetään afrikkalaiseen Outer Heavenin palkkasoturivaltioon pelastamaan vangiksi joutunut ystävänsä Gray Fox. Tehtävän aikana Snakelle ilmenee, että Outer Heaven oli kiristänyt tiedemies Drago Pettroviš Madnarin rakentamaan Metal Gear TX-55 -nimisen mechan, jonka tarkoituksena on tehdä Outer Heavenistä supervalta. Hän onnistuu pelastamaan Foxin ja Madnarin sekä tuhoamaan Metal Gear TX-55:n, mutta hänelle paljastuu, että Outer Heavenin salaperäinen johtaja onkin itse asiassa FOXHOUND:n perustaja Big Boss. Kokemattomuudestaan huolimatta Snake voittaa Big Bossin kaksintaistelussa ja pakenee Outer Heavenista.


title: Solid Snake

text: "Metal Gear" osoittautui kaupalliseksi menestykseksi ja sitä myytiin maailmanlaajuisesti yli miljoona kappaletta. Pelin innoittamana Konami julkaisi "Snake's Revenge" -nimisen epävirallisen jatko-osan, jossa luutnantiksi ylennetty Snake lähetetään nimettömään vihamieliseen valtioon tehtävänään tuhota joukkotuhoase nimeltä "Metal Gear 2". Snaken mukana lähetetään pieni sotilasryhmä, jonka jäsenet kuitenkin saavat surmansa tai joutuvat vangeiksi. Tästä huolimatta Snake kykenee tuhoamaan Metal Gear 2:n ja kukistamaan viholliskomentajan, joka paljastuu kyberneettisillä implanteilla voimistetuksi Big Bossiksi. "Snake's Revenge" ei menestynyt hyvin eivätkä alkuperäisen "Metal Gearin" erityisemmin pitäneet siitä. Hideo Kojima ei osallistunut pelin kehittämiseen, minkä vuoksi "Snake's Revenge" ei kuulu "Metal Gear" -pelisarjan varsinaiseen juonijatkumoon. "Snake's Revengessä" Snakesta tehtiin Arnold Schwarzeneggerin näköinen.


title: Solid Snake

text: Vuonna 1990 ilmestyi "", jossa FOXHOUND:n uudeksi johtajaksi nimitetty eversti Roy Campbell kutsuu Snaken takaisin palvelukseen ja lähettää hänet aasialaiseen Zanzibar Land -valtioon. Campbell antaa Snakelle tehtäväksi pelastaa professori Kio Marv, joka on kehittänyt OILIX-nimisen saasteettoman korvikkeen öljylle. Tehtävän aikana Snake paljastaa, että Gray Fox ja Drago Pettroviš Madnar työskentelevät Zanzibar Landin diktaattorille, joka on Outer Heavenin tuhosta pelastautunut Big Boss. Tehtävän aikana Marv ja Madnar saavat surmansa ja Snake tuhoaa Gray Foxin ohjaaman Metal Gear D -mechan. Pelin lopputaistelussa Snake surmaa kotitekoisella liekinheittimellä Big Bossin, joka ennen kuolemaansa paljastaa olevansa Snaken geneettinen isä. Snake eroaa FOXHOUND:sta ja vetäytyy asumaan Alaskan arktisiin erämaihin. Pelissä Snaken ulkomuoto pohjautui Mel Gibsoniin.


title: Solid Snake

text: Snaken seuraava esiintyminen tapahtui vasta kahdeksan vuotta "Metal Gear 2: Solid Snaken" jälkeen, kun vuonna 1998 Konami julkaisi PlayStationia varten "Metal Gear Solidin". Peli osoittautui valtaisaksi menestykseksi ja sai ylistystä pelikriitikoilta, jotka kehuivat pelin tapahtumarikasta juonta ja elokuvamaista tunnelmaa. Peli oli myös "Metal Gear" -sarjan ensimmäinen peli, jossa Snakella oli puheääni. "Metal Gear Solidin" Snaken ulkomuoto perustui edeltäjiensä tavoin näyttelijöihin, tällä kertaa Jean-Claude Van Dammeen ja Christopher Walkeniin.


title: Solid Snake

text: Vuodelle 2005 sijoittuvassa "Metal Gear Solidissa" FOXHOUND ja Yhdysvaltain armeijan Next-Generation Special Forces -joukot alkavat kapinoida ja kaappaavat Alaskan saaristossa sijaitsevan Shadow Moses -saaren ydinaseiden loppusijoitusta varten tarkoitetun laitoksen. FOXHOUND:in johtaja, Liquid Snake, vaatii Yhdysvaltain hallitusta luovuttamaan hänelle miljardi Yhdysvaltain dollaria ja Big Bossin maalliset jäännökset, tai hän käyttää Shadow Mosesilla rakennetun Metal Gear REX:n ydinohjusta tuhotakseen yhden Yhdysvaltain suurkaupungeista. Eversti Campbell palaa takaisin palvelukseen ja määrää Snaken tunkeutumaan Shadow Mosesille pelastamaan kaksi terroristien ottamaa panttivankia, DARPA-päällikkö Donald Andersonin ja ArmsTech-yhtiön pääjohtaja Kenneth Bakerin. Tehtävän aikana Anderson (Snaken kohtaama "Anderson" paljastuu myöhemmin FOXHOUND:n naamiointimestariksi Decoy Octopussyksi) ja Baker kuitenkin menehtyvät saatuaan salaperäisen sydänkohtauksen, jonka aiheuttaa Snakeen salaisesti ruiskutettu FOXDIE-virus.


title: Solid Snake

text: Tehtävän aikana Snake liittoutuu Campbellin veljentyttären Meryl Silverburghin ja Metal Gear REX:n pääsuunnittelijan Hal "Otacon" Emmerichin kanssa. Snake myös kohtaa Gray Foxiksi paljastuvan salaperäisen "kyborgininjan" ja eliminoi kaikki FOXHOUND:n jäsenet Revolver Ocelotia lukuun ottamatta. Pelin aikana Liquid Snake paljastaa, että hän ja Solid Snake ovat huippusalaisen ""Les Enfants Terribles"" -projektin seurauksena syntyneitä Big Bossin klooneja. Liquid kertoo vihaavansa Solid Snakea, koska uskoo tämän saaneen kloonauksessa Big Bossin "hallitsevat" geenit. Liquid uskoo saaneensa "alistuvat" geenit ja olevansa täten "heikompi" osapuoli. Pelin lopputekstejä edeltävässä keskustelussa Revolver Ocelot kuitenkin paljastaa, että Liquid oli väärässä, ja että todellisuudessa Solid sai alistuvat geenit.


title: Solid Snake

text: Shadow Moses -tapauksen loppuratkaisussa Snake aktivoi Metal Gear REX:n, mutta Gray Fox ilmestyy ja uhraa henkensä avustaakseen Snakea tuhoamaan mechan. Metal Gear REX:n tuhouduttua Snakelle kerrotaan, että puolustusministeri Jim Houseman on antanut käskyn tuhota Shadow Moses ydinaseiskulla. Snake pakenee jeepillä ja Liquid jahtaa häntä, mutta menehtyy lopullisesti FOXDIE-viruksen aiheuttamaan sydänkohtaukseen. Pelin loppuratkaisu määräytyy kohtauksessa, jossa Revolver Ocelot kiduttaa Snakea: mikäli Snake kestää kidutusta, hän pakenee Merylin kanssa; mutta jos Snake murtuu, Meryl kuolee ja hän pakenee Otaconin kanssa.


title: Solid Snake

text: Vuonna 2000 Game Boy Colorille julkaistiin "", jossa Campbell määrää Snaken tunkeutumaan Outer Heavenin raunioihin perustettuun Galuade-valtioon eliminoimaan Black Chamber -niminen erikoisjoukko ja tuhoamaan "Gander"-niminen Metal Gear -prototyyppi. Peli ei kuulu "Metal Gear" -sarjan juonijatkumoon, vaan on eräänlainen vaihtoehtoinen "sivutarina".


title: Solid Snake

text:
PlayStation 2 -konsolille julkaistussa "ssä" Snake on perustanut Otaconin kanssa Metal Gearien vastaisen Philanthropy-järjestön ja tunkeutuu Hudson-joen halki matkaavaan öljytankkeri USS "Discoverylle". Hänen tehtävänään on ottaa valokuvia tankkerin kuljettamasta Metal Gear RAY:n prototyypistä, mutta yhtäkkiä eversti Sergei Gurlukovichin johtamat venäläispalkkasoturit valtaavat USS "Discoveryn". Snake onnistuu tunkeutumaan ruumaan, jossa on valtauksesta tietämättömiä Yhdysvaltain merijalkaväen joukkoja, mutta venäläisten kanssa liittoutunut Revolver Ocelot ilmestyy yhtäkkiä paikalle. Hän pettää liittolaisensa, upottaa tankkerin räjäyttämällä sarjan pommeja ja pakenee Metal RAY:n avulla. Snake katoaa vesimassojen alle ja pelaajalle uskotellaan, että hän "kuoli" tankkerin tuhossa.
"Sons of Liberty" sisälsi pelaajien yllätyksen , joka sijoittui Big Shell -vedenpuhdistamoon ja jonka pääosassa oli nuori Raiden-agentti. Pelissä esiintyy Snakea suuresti muistuttava Navy SEAL -sotilas Iroquois Pliskin (nimetty Snake Plisskenin mukaan), joka lopulta paljastuukin USS "Discoveryn" tuhosta selviytyneeksi Solid Snakeksi. Big Shell -tapauksen aikana Snake ja Raiden saavat selville, että vedenpuhdistamon alla sijaitsee vedenalainen Arsenal Gear -linnoitus. Kaksikko onnistuu muuttamaan Arsenal Gearin toimintakyvyttömäksi käyttämällä Otaconin Emma-sisaren kehittämää voimakasta tietokonevirusta. Pelin loppuratkaisussa Raiden surmaa kolmannen Snake-veljeksen, Soliduksen.


title: Solid Snake

text: "Sons of Libertyn" juoni oli saanut vaikutteita "uutta maailmanjärjestystä" käsittelevistä salaliittoteorioista, minkä seurauksena pelissä esiintyy Yhdysvaltain hallitusta kontrolloiva "Patriootit"-salaseura. Pelin lopputekstien jälkeen pelaaja voi kuulla Snaken ja Otaconin keskustelun, jossa he keskustelevat Emman antamasta levykkeestä, joka sisältää Patriootit-johtajien nimet. Otacon kertoo, että levykkeen mukaan Patriootit elivät Manhattanilla, mutta heistä viimeinenkin kuoli 1900-luvun alussa. Tämä jättää Solidin ja Otaconin hämmenyksen valtaan.


title: Solid Snake

text: Solid Snake ei esiinny kylmään sotaan sijoittuvassa "Metal Gear Solid 3: Snake Eaterissä", koska hän ei ollut edes syntynyt pelin tapahtumien aikoihin. Pelissä kuitenkin esiintyy FOXHOUND:ia edeltäneen FOX-yksikön kenttäagentti Naked Snake, joka muistuttaa suuresti Solid Snakea. "Snake Eaterin" loppuratkaisu paljastaa, että Naked Snake oli itse asiassa nuori Big Boss.


title: Solid Snake

text:
Vuoteen 2014 sijoittuvassa Metal Gear Solid 4:ssä Snake palaa jälleen tarinan päähahmoksi. Kloonauksessa varotoimenpiteeksi asetetut tuhoajageenit ovat aiheuttaneet Snakelle ennenaikaisen ikääntymisen, joten 40-vuotiaan Snaken keho on rappeutunut kuolemaisillaan olevan miehen tasolle.
Tarinan alussa Snake saa kuulla vanhalta ystävältään ja alkuperäisen Metal Gear Solidin aikaiselta komentajaltaan Roy Campbellilta, että Metal Gear Solid 2:n lopussa paennut Ocelot on löytynyt Lähi-idästä. Itseään Liquid Ocelotiksi kutsuva ja oletetusti Liquid Snaken hengen hallinnassa oleva Ocelot omistaa viisi suurinta yksityistä palkkasotilasyhtiötä ja aikoo nyt vihdoinkin nousta maailmaa hallitsevia Patriootteja vastaan.
Snake lähetetään jahtaamaan Ocelotia ympäri maailman aina Etelä-Amerikasta Itä-Eurooppaan.
Pelin aikana Snakelle selviää, että Patrioottien ihmisjohto (David Oh alias Majuri Zero, tohtori Clark alias Para-Medic, Donald Anderson alias Sigint, Eva, Ocelot ja Snaken "isä" Big Boss) on jo kuollut tai eriytynyt salaliitosta Zeroa lukuun ottamatta, ja Patriootteja johtaa nyt viisi tekoälyä; GW, TJ, AL, TR ja JD. Snake tapaa myös sijaisäitinsä Evan, joka kertoo, ettei Big Boss olekaan oikeasti kuollut, vaan Zero pitää häntä koomassa ja Eva ja Ocelot yrittävät vapauttaa hänet.
Snakelle selviää, että Ocelot on ottanut haltuunsa GW:n ja sen mukana SOP-järjestelmän joka hallitsee maailman aseita ja sotilaita nanokoneiden avulla. Ocelot aikoo käyttää alkuperäisen Metal Gear Solidista tutun Metal Gear REX:n raidetykkiä ampuakseen alas satelliitin, jossa tekoäly JD sijaitsee ja näin luodakseen maailman ilman järjestystä ja lakeja.
Sunny, Olga Gurlukovichin tytär ja Naomi kehittävät viruksen, jolla Snake ja Otacon onnistuvat tuhoamaan Patriootit, mutta silti säilyttämään näiden ohjaileman järjestyksen.
Selviää, että Ocelot manipuloi Naomin kautta heidät tekemään näin vapauttakseen sankarinsa Big Bossin. Ocelot kuolee taistelun jälkeen Snaken kantamaan FOXDIE-virukseen.


title: Solid Snake

text:
Pelin lopussa Snake tapaa Big Bossin samalla hautausmaalla, jonne Big Bossin opettaja The Boss on haudattu, ja jossa Snake kävi pelin alussa. Big Boss kytkee pyörätuolissa istuvan Zeron irti hengityskoneesta, mikä johtaa hänen kuolemaansa, ja kuolee lopulta itsekin FOXDIEen. Hän on tyytyväinen siihen, että The Bossin viimeisen toiveen väärin ymmärtäneet Patriootit on nyt lopullisesti tuhottu ja neuvoo poikaansa elämään viimeiset päivänsä miehenä, ei sotilaana.
Snake päättää lopettaa tupakoinnin, ja elää Otaconin ja Sunnyn kanssa tavallista elämää.


title: Solid Snake

text: Snake on esiintynyt muissakin videopeleissä kuin pelkästään "Metal Gear" -sarjassa. Hän tekee cameoroolin Konamin kehittämissä ja julkaisemissa "" ja "Boktai Sabata's Counter" -peleissä nimellä "?". Snake on myös toiminut pelihahmona "Evolution Skateboarding" ja "DreamMix TV World Fighters" -peleissä. Snake nähtiin myös Wii-konsolille ilmestyneessä "Super Smash Bros. Brawlissa".


title: Enkeli

text: Enkeli ( , sanansaattaja) on Raamatussa ja Koraanissa Jumalan tahdon ilmoittajana esiintyvä taivaallinen henkiolento. Enkelit kuuluvat juutalaisuuteen, kristinuskoon ja islamiin. Myös uusissa uskonnollisissa henkisyyttä korostavissa liikkeissä (kuten New Age) viitataan usein enkeleihin.


title: Enkeli

text: Enkelit toimivat joko Jumalan sanansaattajana, jolloin enkelit tuovat ihmisille ilmoituksia Jumalalta, tai taivaallisena hoviväkenä tai sotajoukkona. Taiteessa enkelit kuvataan usein naisina tai naismaisina hahmoina. Vanhassa testamentissa enkelit kuvataan joskus yksinkertaisesti "miehinä", joskus myös "ruhtinaina", kun taas esim. Raamattu kuvaa mm. arkkienkeli Gabrielin yksinkertaisesti miehen muotoiseksi olennoksi — ei siis suoranaisesti ihmiseksi kuten taiteilijat asian ilmaisevat.


title: Enkeli

text: Vanhimmissa maalauksissa enkelit näyttävät nuorilta miehiltä. Siivet lisättiin antiikin taiteen vaikutuksesta, jotta enkelit voisi erottaa ihmisistä.


title: Enkeli

text: Joidenkin lähteiden mukaan enkelien hierarkiaan kuuluu yhdeksän luokkaa. Dante mainitsee runoelmassaan "Jumalainen näytelmä" ne seuraavassa järjestyksessä (suom. Elina Vaara): serafit, kerubit, istuimet, mahdit, voimat, vallat, päät, arkkienkelit ja viesti-enkelit. Dante tukeutui Pseudo-Dionysios Areopagitan teoksessaan "Taivaalliset hierarkiat" kuvaamaan enkelioppiin, joka perustuu Raamatussa mainittuihin enkeliryhmiin.


title: Enkeli

text: Tunnetuimmat enkeliryhmät ovat:Systemaattisesti esitettyä käsitystä enkeleistä kutsutaan angelologiaksi eli enkeliopiksi. Jo juutalaisuuteen on sisältynyt uskonnon sisäinen loogisesti järjestetty käsitys enkeleistä. Tätä on sittemmin kehittänyt sekä kristillinen kirkko että islam.


title: Enkeli

text: Kristinuskoon sisältyviä käsityksiä enkeleistä eli angelologiaa voi tutkia teologisista oppiaineista dogmatiikassa.


title: Enkeli

text: Enkeliusko tai enkelihenkisyys on uushenkisyyden eli New Agen tai kansanuskon muoto, jossa uskotaan enkeleihin ja koetaan enkelikokemuksilla olevan myönteistä vaikutusta omaan arkielämään. Se on 2000-luvulla suosiotaan kasvattanut globaali ilmiö, joka on tullut Suomeen erityisesti Ison-Britannian ja Yhdysvaltojen kautta.


title: Aleksandrian kirjasto

text: Aleksandrian kirjasto oli Aleksandrian kaupungissa Egyptissä antiikin ajalla sijainnut suuri kirjasto. Se sijaitsi Museionin eli muusain temppelin yhteydessä kuninkaallisen palatsin alueella. Kirjasto perustettiin vuonna 295 eaa. Ptolemaios I:n hallitusaikana kokoamaan yhteen kaikki maailman kirjallisuus. Kirjaston kokosi ja organisoi kuninkaan neuvonantaja Demetrios Faleronlainen.


title: Aleksandrian kirjasto

text: Aleksandrian pääkirjasto ja sen sivukirjasto tuhoutuivat muutamaa vuosisataa myöhemmin luultavasti eri aikoina syistä, joista ei vieläkään ole täyttä varmuutta. Legendojen mukaan pääkirjasto tuhoutui tulipalossa Julius Caesarin vallatessa kaupungin 47–48 eaa. Nykyisen käsityksen mukaan tuolloin tuhoutui ainoastaan osa kirjastosta. Sivukirjasto tuhoutui mahdollisesti vuonna 391 kun Rooman keisari Theodosius I tuhosi Serapiksen temppelin, jonka yhteydessä kirjasto sijaitsi.


title: Aleksandrian kirjasto

text: Ennen Aleksandrian kirjastoa eri kaupunkien kirjastot olivat säilyttäneet vain paikallisia perinteitä. Ajatus yleismaailmallisesta kirjastosta heräsi, kun antiikin kreikkalaiset halusivat laajentaa maailmankuvaansa. Kreikkalaisiin teki vaikutuksen naapurikansojensa saavutukset, joten Kreikan älymystö halusi tutustua itämaiseen viisauteen. Kreikasta Egyptissä oppia kävivät hakemassa esimerkiksi Herodotos, Platon, Theofrastos ja Eudoksos. Myös Aleksanteri Suuren valloitusretket, joiden tuloksena Aleksandriakin perustettiin, olivat osaltaan tutkimusretkiä, ja niillä oli mukana tutkijoita, jotka kirjasivat ylös löytämiään asioita.


title: Aleksandrian kirjasto

text: Aleksandria kehittyi Ptolemaiosten hallitsijasuvun aikana tärkeäksi tiedon ja kulttuurin keskukseksi. Sen kirjaston ideoi noin vuonna 295 eaa. oppinut ja kaunopuhuja, Ateenasta karkotettu poliitikko Demetrios Faleronlainen.. Demetrios oli saanut turvapaikan Egyptin kuningas Ptolemaios I:n hovista ja ryhtynyt kuninkaan neuvonantajaksi. Hän suostutteli kuninkaan perustamaan kirjaston. Demetrios kaavaili kirjastosta Ateenan kirjastojen veroista paikkaa, jossa säilytettäisiin kopiota maailman jokaisesta kirjasta. Kuningas antoi Demetriokselle runsaat määrärahat kirjojen keräämiseksi. Demetrios organisoi Muusien temppelin eli Museionin rakennuttamisen kuninkaan tuella. Rakennus oli pyhäkkökompleksi, joka perustui Ateenan Lyseumiin, älyllisten ja filosofisten luentojen ja keskustelujen keskukseen.


title: Aleksandrian kirjasto

text: Museionista tuli Aleksandrian kirjastokompleksin ensimmäinen vaihe. Se sijaitsi kuninkaallisen palatsin tiluksilla palatsikorttelissa eli Brucheionissa kaupungin kreikkalaisessa osassa. Museion oli kulttikeskus, jossa oli jokaisen yhdeksän muusan patsaat. Siellä oli kirjaston lisäksi myös luentojen pitopaikkoja, laboratorioita, observatorioita, kasvitieteellisiä puutarhoja, eläintarha, majoitusalueet ja ruokasalit. Museionin hallinnoija oli Ptolemaioksen nimittämä pappi, ja käsikirjoitusten kokoelmasta vastasi kirjastonhoitaja.


title: Aleksandrian kirjasto

text: Ptolemaios I:n seuraaja Ptolemaios II perusti joskus hallituskautensa (282–246 eaa.) aikana Kuninkaallisen kirjaston täydentämään isänsä perustamaa Museionia. Kuninkaallisesta kirjastosta tuli myöhemmin käsikirjoitusten pääkirjasto. Ei ole tiedossa, oliko Kuninkaallinen kirjasto erillinen rakennus Museionin vieressä vai sen laajennus. Sen uskotaan kuitenkin olleen osa Museionia. Ptolemaios II:n hallituskauden aikana ilmeisesti kehittyi ajatus yleismaailmallisesta kirjastosta. Tuolloin Museionissa työskenteli yli 100 oppinutta, joiden työnä oli tehdä tieteellistä tutkimusta, luonnoida, julkaista, kääntää, kopioida ja kerätä alkuperäisiä kreikkalaisia käsikirjoituksia ja niiden lisäksi egyptiläisiä, assyrialaisia ja persialaisia tekstejä sekä buddhalaisia ja heprealaisia pyhiä kirjoituksia.


title: Aleksandrian kirjasto

text: Kirjastosta tuli todellinen tutkimuskeskus Museionin rinnalle kun tutkijat turvautuivat sen aineistoon. Kirjaston sijainti kuninkaallisessa palatsissa ja sataman lähellä sijoitti sen kuninkaiden suoraan valvontaan. Näin kirjaston kokoelma laajeni nopeasti, ja jo puolen vuosisadan kuluessa perustamisestaan kokoelma täytti sille varatun tilan. Tällöin Ptolemaios III perusti sille sivukirjaston. Sivukirjasto sijaitsi Serapeumissa Serapisin temppelissä Rhakotisin egyptiläiskortteleissa kaupungin kaakkoisosassa.


title: Aleksandrian kirjasto

text: Aleksandrian kirjastossa oli lopulta luultavasti kaikki koskaan kirjoitettu kreikankielinen kirjallisuus, mukaan lukien Aristoteleen yksityiskokoelma ja hänen oma tuotantonsa.


title: Aleksandrian kirjasto

text: Ptolemaiokset ostivat kirjastoonsa kirjoja eri paikoista, etenkin Ateenasta ja Rodokselta, joissa oli tuon ajan suurimmat kirjakaupat. Joskus kirjastoon hankittiin saman teoksen eri versioita eri paikoista. Suurin osa teoksista oli kreikankielisiä, mutta myös egyptinkielisiä teoksia hankittiin. Ptolemaios I:n kerrotaan rohkaisseen Egyptin papistoa keräämään perintötietoaan tallennettavaksi kreikkalaisille. Tunnetuin näistä papeista oli Manetho.


title: Aleksandrian kirjasto

text: Muunmaalaisia kuin kreikkalaisia ja egyptiläisiä teoksia kokoelmissa olivat esimerkiksi kaldealaisen papin Berossoksen Babylonian historia, Hermippoksen kirja zarathustralaisuudesta, buddhalaisia kirjoituksia Ašokan ja Ptolemaios II:n perustettua lähetystöt toistensa maille, hepreasta kreikaksi käännetty Pentateukki sekä Septuaginta.


title: Aleksandrian kirjasto

text: Ptolemaios III kartutti kirjastonsa kokoelmia määrätietoisesti. Hänen kerrotaan suostutelleen Ateenan kuvernöörien lainaamaan hänelle Aiskhyloksen, Sofokleen ja Euripideen teokset kopioitaviksi valtavaa 15 hopeatalentin panttia vastaan. Kuningas kuitenkin piti alkuperäiset, palautti kopiot ja jätti pantin Ateenaan. Kuninkaan määräyksestä myös kaikki Aleksandriassa vierailleet joutuivat luovuttamaan kaikki omistuksessaan olleet kirjat kopioitaviksi kirjaston kirjureille. Alkuperäiset kappaleet laitettiin kirjastoon, ja kopiot annettiin niiden alkuperäisille omistajille.


title: Aleksandrian kirjasto

text: Kirjaston kokoelman laajuudesta on erilaisia arvioita. 200-luvulla eaa. siellä kerrottiin olleen yli 200 000 kirjaa. Keskiaikainen kirjoittaja Johannes Tzetzes mainitsee sivukirjastossa olleen 42 000 kirjaa ja pääkirjastossa 400 000 kokoomateosta ja 90 000 yksittäistä kirjaa. Sitäkin korkeampi arvio 700 000 kirjaa esitettiin vuosien 100–400 välillä.


title: Aleksandrian kirjasto

text: Yleinen arvio Aleksandrian kirjaston laajuudesta suurimmillaan on puoli miljoonaa dokumenttia. On epäselvää, tarkoitettiinko tällä kirjojen määrää vai papyruskääröjen määrää, joita yhteen kirjaan tarvittiin useita. Joidenkin tutkijoiden mukaan puoli miljoonaa kääröäkin vaikuttaa liian suurelta määrältä, sillä kirjaston varaston olisi täytynyt olla valtavan kokoinen.


title: Aleksandrian kirjasto

text: Sivukirjastossa oli Kallimakhoksen (305–240 eaa.) mukaan 42 800 kääröä, kaikki kopioita pääkirjaston kääröistä.


title: Aleksandrian kirjasto

text: Kuuluisin kirjastonhoitajista oli Kallimakhos. Hänen luomansa "Pinakes" ("Taulut") oli 120-osainen luettelo kirjastossa olevista teoksista. Luettelon mukaan teokset oli jaoteltu retoriikkaan, lakiin, epiikkaan, tragediaan, komediaan, lyyriseen runouteen, historiaan, lääketieteeseen, matematiikkaan, luonnontieteisiin ja sekalaisiin. Kallimakhoksen luettelosta tuli myöhempien vastaavien luetteloiden malli. Galenos tallensi kirjaston jokaisesta kirjasta sen nimen, kirjoittajan ja toimittajan nimet, alkuperän, pituuden ja sen, oliko se kokoomateos vai yksittäinen teksti.


title: Aleksandrian kirjasto

text: Aleksandrian pääkirjasto tuhoutui jossain vaiheessa tuntemattomasta syystä. Julius Caesaria syytetään usein tulipalosta, jonka hän sytytti jouduttuaan vuosina 47–48 eaa. kaupungin valtauksen yhteydessä egyptiläisten saartamaksi kuninkaalliseen palatsiin. Hän sytytti egyptiläisten laivat tuleen, ja tuli levisi myös kaupungin rakennuksiin kuten kirjastoon. Caesaria alettiin syytellä kirjaston tuhoamisesta vasta hänen kuolemansa jälkeen. Senecan mukaan Livius kirjoitti "Rooman historiassa" (63 eaa. – 14 jaa.), että Caesarin aloittamassa tulipalossa tuhoutui 40 000 kääröä. Kreikkalainen historioitsija Plutarkhos (k. 120 jaa.) kertoo Caesarin aloittaman tulipalon tuhonneen suuren kirjaston. Roomalainen historioitsija Dio Cassius (165–235 jaa.) kertoo käsikirjoitusvaraston tuhoutuneen tulipalossa. On arveltu, että nämä kuvaukset viittaavat sataman lähellä olevaan käsikirjoitusten varastoon, jossa säilytettiin sellaisia kääröjä, jotka oli tarkoitus laivata ulos maasta. Ainakaan Museion ei tuolloin vielä tuhoutunut, sillä kreikkalainen historioitsija Strabon työskenteli Aleksandriassa vuonna 20 eaa. ja kuvailee Museionia vaikkakaan ei erityisesti mainitse sen kirjastoa.


title: Aleksandrian kirjasto

text: Jotkut historioitsijat esittävät, että kirjasto tuhoutui sisällissodan yhteydessä vuonna 273; tällöin keisari Aurelianus valloitti kaupungin takaisin Palmyran hallitsijalta Zenobialta, joka väitti itseään Kleopatran jälkeläiseksi.


title: Aleksandrian kirjasto

text: Sivukirjasto saattoi tuhoutua sen jälkeen kun keisari Theodosius I oli määrännyt vuonna 389 kaikki pakanalliset temppelit tuhottaviksi. Aleksandrian patriarkka Theofilos Aleksandrialainen toteutti käskyä omalta osaltaan vuonna 391 ja hävitytti Sarapeionin temppelialueen täydellisesti. Näin viimeistään silloin tuhoutui myös sen tiloissa ollut kirjasto tai kirjaston osa. Tästä ei kuitenkaan ole löytynyt mainintoja, eikä ole todisteita että kuninkaallinen kirjasto oli tuolloin enää olemassakaan.


title: Aleksandrian kirjasto

text: Keskiajalta on peräisin väitteitä, joiden mukaan kalifi Omar olisi Egyptin valtauksen yhteydessä vuonna 640 määrännyt kirjaston poltettavaksi. Tähän legendaan liittyy myös klassinen dilemma. Omarin kerrotaan sanoneen, että mikäli kirjat ovat sopusoinnussa Koraanin kanssa, ne ovat turhia; jos ne puolestaan ovat ristiriidassa sen kanssa, ne ovat valheellisia ja ne tulee hävittää. Tarina kirjaston tuhosta tunnetaan ensi kertaa kolmen 1200-luvun arabioppineen kirjoituksista.


title: Aleksandrian kirjasto

text: Nykyisin pidetään luultavana, että sekä Aleksandrian pääkirjasto että sivukirjasto tuhoutuivat eri aikoina jo kauan ennen arabivalloitusta. On mahdollista, että Aleksandrian kirjasto ei tuhoutunut yhdessä katastrofissa vaan pitkän ajan kuluessa neljän tai viiden sadan vuoden aikana kaupunkia kohdanneissa toistuvissa levottomuuksissa sekä kokoelmien kunnossapidon laiminlyönneissä. Kirjaston viimeinen johtaja oli oppinut ja matemaatikko Theon (335–405 jaa.).


title: Aleksandrian kirjasto

text: Kirjaston raunioita kaupungin koillisosassa ei ole paikallistettu. Vuonna 2004 puolalais-egyptiläinen työryhmä väitti löytäneensä osan kirjastosta suorittaessaan kaivauksia Brukhionin (Ptolemaiosten palatsialueen) alueella. Arkeologit esittivät löytäneensä kolmetoista "luentosalia". Egyptin muinaismuistoylihallinnon johtaja Zahi Hawass sanoi, että tähän asti löydetyissä huoneissa on ollut tilat viidelletuhannelle opiskelijalle.


title: Aleksandrian kirjasto

text: Vuonna 2002 Aleksandriaan rakennettiin uusi kirjasto- ja museorakennus, Bibliotheca Alexandrina, joka kunnioittaa vanhan kirjaston muistoa.


title: Viikate

text: Viikate on maataloustyökalu, jolla niitetään heinää, viljaa tai kortetta yms. Viikate koostuu varresta, johon on kiinnitetty terä.


title: Viikate

text: Viikatetta on kahta päälajia: lyhytvartinen perinteinen suomalainen ja pitkävartinen ruotsalainen malli, joka on pääosin syrjäyttänyt lyhytvartisen.


title: Viikate

text: Uudenaikaisessa viikatteessa varren keskivaiheilla ja joskus päässäkin on kädensijat. Vanhemmissa viikatetyypeissä varsi on lyhyempi ja terän suunnassa käyrä.


title: Viikate

text: Pitkävartisella viikatteella lyödään ainoastaan oikealta vasemmalle. Lyhytvartisella leikataan sekä oikealle että vasemmalle, siten että vasemman ja oikean käden paikkaa vaihdetaan varren päässä suuntaa muutettaessa.


title: Viikate

text: Viikatteen terä on aina käyrä, mutta lyhytvartisessa se on teroitettu molemmilta puolilta lähes samanlaiseksi. Tehtaassa valmistettujen viikatteiden terä on leveämpi kuin kotitekoisten, ja niiden ulkosyrjä on käyristetty.


title: Viikate

text:
Viikate on sukua sirpille, erona pidempi varsi ja terä. Se syntyi varhaiskeskiajalla Euroopassa. Suomessa viikatteita on pakanuuden aikana haudattu vainajan mukana, kuten muitakin työkaluja ja tarve-esineitä.
Nykyisin viikatteen ovat pääosin korvanneet niittokoneet ja muut uudenaikaiset työkalut. Eurooppalaisessa kulttuurissa kuolemaa symboloiva Viikatemies kuvataan viikatteen kanssa.


title: Viikate

text: Viikatetta on aluksi käytetty heinän, myöhemmin myös viljan niittämiseen. Viikatteita on sekä väärävartisia että suoravartisia. Vesiheinän niitossa käytetään vain suoravartista mallia. Muita Suomessa käytettyjä nimiä ovat vikate, vikahde (vikahle, vikahre), viitake ja vikatin. Viikatteista 1900-luvulle tultaessa on käytössä ollut viisi päätyyppiä:


title: Guaranin kieli

text: Guaranin kieli on erityisesti Paraguayssa puhuttava tupi-guaranilaisten kielten ryhmään kuuluva eteläamerikkalainen intiaanikieli. Suurin osa paraguaylaisista puhuu guaranin kieltä äidinkielenään, mutta koska kaikki käyttävät espanjaa sivistyskielenä, myös yksikielisten guaraninpuhujien käyttämä kieli on Paraguayssa hyvin espanjalaistunutta. Tämä koskee myös maaseudulla puhuttua guaranin kieltä, koska suurin osa paraguaylaisista on mestitsejä, joiden kulttuuri on hyvin eurooppalais- ja argentiinalaisvaikutteista: niinpä esimerkiksi tärkeimpien kotieläinten nimet ja monet muutkin maataloustermit ovat espanjalaista lainasanastoa. Toisaalta sekä paraguaylainen espanja että Brasilian portugali ovat omaksuneet esimerkiksi monien paikallisten kasvien ja hedelmien nimet juuri guaranista ja sen sukukielistä.


title: Guaranin kieli

text: Aito alkuasukasguarani eroaa paraguaylaisesta mestitsiguaranista varsin paljon, vallankin siksi, että intiaanien guarani toimii varsin erilaisen kulttuurin ilmaisuvälineenä. Guaranin kielen sijasta olisikin puhuttava useista guaranin kielistä, jolloin erillisiksi kieliksi lienee erotettava ainakin Bolivian ja Brasilian puolella käytetyt guaranin kielen muodot sekä itse Paraguayn intiaaniheimojen puhumat murteet, kuten mbyá- ja aché-heimojen guarani.


title: Guaranin kieli

text: Guarania puhui vuonna 1995 Paraguayssa 4,65 miljoonaa ihmistä Paraguayssa ja 200 000 muissa maissa. Useimmista muista Etelä-Amerikan alkuperäiskielistä poiketen guarani on Paraguayssa valtakieli. Paraguaylaisista espanjaa puhuu 87 prosenttia ja guarania 90 prosenttia, ja 52 prosenttia väestöstä puhuu pelkkää guarania. Guaranin puhujat eivät rajoitu pelkästään alkuperäiskansojen edustajiin, vaan sitä käytetään myös keski- ja yläluokkalaisten ja jopa maahanmuuttajien keskuudessa. Sitä myös opetetaan Paraguayn kaikissa kouluissa. Virallisissa yhteyksissä, mediassa ja kirjallisuudessa käytetään kuitenkin guaranin sijaan pääasiassa espanjaa.


title: Guaranin kieli

text: Guaranin vokaalit vastaavat espanjan vokaaleja poikkeuksena äänne [ɨ] eli ns. taka-i. Tämän lisäksi on syytä muistaa, että kaikki vokaalit voivat esiintyä niin oraalisena kuin nasaalisena. Guaranin yksi erityispiirre on nasaaliharmonia. Jos painollinen tavu on nasaalinen, koko sana nasaalisoituu.


title: Guaranin kieli

text: Konsonanttien kohdalla kannattaa huomioida, että kaikki soinnilliset klusiilit voivat esiintyä myös prenasaalisina. Lisäksi kaikista velaarisista äänteistä löytyy labialisoitunut variantti (lab. velaarinen)


title: Guaranin kieli

text: Kaikki guaranin tavut ovat avotavuja.


title: Guaranin kieli

text: Guarania on viime aikoihin asti kirjoitettu espanjalaisvaikutteisesti, mutta nyttemmin sille on kehitetty oma oikeinkirjoitus. Se soveltuu periaatteessa espanjalaista ortografiaa paremmin guaraniin, mutta aiheuttaa tietokoneiden aikakaudella monenlaisia typografisia ongelmia. Koska guaranin sanoja painotetaan tavallisimmin viimeiseltä tavulta, erityistä painomerkkiä (akuuttia aksenttia) käytetään vain silloin, kun paino on jollain muulla tavulla. [j]-konsonanttia ei enää kirjoiteta espanjalaisittain y-kirjaimella, vaan j:llä; toisaalta [x]-äänne kirjoitetaan nyt h:lla, ei j:llä eikä jh:lla (vrt. aiempi "purajhei", nyt "purahéi" = "laulu"). Y-kirjaimella merkitään taka-i:tä, guaranin lisäksi muun muassa turkissa ja venäjässä käytettyä äännettä. Kaikki vokaalit voivat olla nasaaleja - myös y, jonka nasaalista muunnosta pidetäänkin guaranin omimpana äänteenä. Vokaalin nasalisointi merkitään tietenkin tildellä ~, tosin se joudutaan painotuotteissa usein lisäämään käsin y-kirjaimen päälle (ỹ). Painollista nasaalivokaalia merkitään sirkumfleksillä ^. Äng-äänne [ŋ] on myös ongelmallinen, koska se merkitään kirjoittamalla g:n päälle tilde - tämäkin on yleensä tehtävä käsin. (Ñ-kirjainta ei voida tähän tarkoitukseen käyttää, koska sillä kirjoitetaan sama äänne kuin espanjassa.)


title: Guaranin kieli

text: Paraguaylaista katuguarania puhuu äidinkielenään viitisen miljoonaa ihmistä. Tavallisesti se kuitenkin esiintyy espanjansekaisena "jopara"-slangina (espanjalaisella oikeinkirjoituksella "yopará"), ja juuri tässä muodossa se oikeastaan onkin paraguaylaisen identiteetin voimakkain ilmentymä. Guaranin kehittäminen sivistyskieleksi onkin jossain määrin kärsinyt siitä, että paraguaylaisessa yhteiskunnassa vallalla olevan kaksikielisyyden eli diglossian puitteissa guarania ei ole tapana käyttää esimerkiksi abstrakteista asioista puhumiseen turvautumatta suureen määrään espanjalaisia lainasanoja. Onkin kuvaavaa, että Ihmisoikeuksien julistuksen guaraninkielisessä versiossa käytetään kielen oikeinkirjoitukseen sopeuttamattomia espanjankielisiä sanoja esimerkiksi sellaisille avainkäsitteille kuin "derecho" (oikeus), "esclavitud" (orjuus), "declaración" (julistus), "elección" (vaalit), "sociedad" (yhteiskunta) ja "humano" (inhimillinen).


title: Guaranin kieli

text: Toisaalta espanja ei paraguaylaisten mielestä ole "sydämen kieli", jota voisi käyttää runouden kirjoittamiseen - maassa tosin on merkittävää espanjankielistä proosakirjallisuutta, kirjailijoista tunnetuin on Augusto Roa Bastos - joten maan populaarikulttuurista, erityisesti lauluista ja laulelmista, suurin osa on guaraninkielistä. Vitsejä ei kerrota espanjaksi, vaan guaraniksi tai joparaksi, ja kaupungeissakin pelkästään espanjaa osaava henkilö on jossain määrin sosiaalisesti eristynyt. Paraguayn koko kansantarusto on guaraninkielistä, mikä aiheuttaa usein ongelmia espanjaksi kirjoittaville kirjailijoille, koska heidän pitäisi yrittää kuvata katu- ja arkielämää kielellä, joka ei ole kadun eikä arjen kieli. Jonkin verran onkin kokeiltu joparaksi kirjoittamista: kuuluisa esimerkki on Margot Ayala de Michelagnolin (s. 1935) vuonna 1989 ilmestynyt romaani "Ramona Quebranto". Romaanin nimi tarkoittaa oikeastaan "Ramonan koettelemukset", espanjaksi "Los quebrantos de Ramona", mutta kirjan nimi yhdistää espanjan sanat guaranin kieliopin mukaisesti panemalla ne vain peräkkäin - ilman genetiivin tai monikon merkitsemistä, koska kummallakaan ei ole guaranissa omaa kieliopillista päätettä.


title: Guaranin kieli

text: Vaikka guaranissa ei olekaan meille tuttua substantiivitaivutusta suvussa, luvussa ja sijassa käytännössä ollenkaan, se on monien intiaanikielten tapaan polysynteettinen kieli ja erityisen vivahteikas verbitaivutukseltaan. Verbipäätteiden kaltaisia aikamuotopäätteitä voidaan lisätä myös substantiiveihin. Niinpä "menen ostamaan paidan" on guaraniksi "ajoguáta che kamisarã", jossa "che" on "minä, minun", "kamisa" on "paita" (lainasana espanjasta) ja "-rã" on futuurin pääte, jolloin "che kamisarã" tarkoittaa oikeastaan "minun tuleva paitani, paita, joka minulla on tulevaisuudessa". Tällaisten rakenteiden vaikutus näkyy myös paraguaylaisessa espanjan puhekielessä: standardiespanjan lauseen "voy a comprarme una camisa" ("menen ostamaan itselleni paidan") sijasta saatetaan käyttää muista kuin paraguaylaisista peräti eriskummalliselta näyttävää rakennetta "voy a comprar para mi camisa" = "menen ostamaan paitaani varten" (!), jossa prepositiota "para" = "varten" käytetään hätäratkaisuna guaranin futuurinpäätteen ilmaisemiseksi espanjassa.


title: Guaranin kieli

text: Guaraninkielisestä kulttuurista on vaikea puhua mainitsematta sanaa "purahéi", laulu. Sävelletyt runot ovat guaraninkielisen kansankulttuurin selkäranka. Tärkeimpiä lauluntekijöitä ovat "Emilianoré" (Emiliano R. Fernández, 1894-1949) ja Manuel Ortiz Guerrero, jonka isänmaallisen runon "Paraguaypé" sävelsi José Asunción Flores. Paraguaylaiset laulelmat liittyvät usein maan käymiin katkeriin sotiin rajanaapureita vastaan ja ylistävät melko verenhimoisin isänmaallisin sävyin oman maan sotilaiden sankaruutta taisteltaessa milloin brasilialaisia, uruguaylaisia ja argentiinalaisia (kuten ns. kolmoisliiton sodan, Guerra de la Triple Alianza, aikana), milloin bolivialaisia vastaan (ns. Chacon sota). Lauluissa käytetään mielellään jopara-slangia ja vaihdellaan kieltä rennosti guaranista espanjaan ja takaisin.


title: Guaranin kieli

text: Emilianorén rakkauslaulu "Despierta mi Angelina" on suosittu paraguaylainen laulelma. Ohessa kaikki espanjalaisperäiset sanat ja lauseenpätkät on lihavoitu.


title: Guaranin kieli

text: esp. "lucero" aamutähti, "ya" jo, "encantar" ilahduttaa.


title: Guaranin kieli

text: esp. "vida mía" "rakkaani", sananmukaisesti "elämäni", "pensar" "ajatella", "porque" "koska, siksi että".


title: Sima

text: Sima on käyttämällä valmistettava alkoholi- ja virvoitusjuoma. Suomessa sima on suosittua etenkin vappuna.


title: Sima

text: Sima perustuu hunajaviiniin, jota Suomessa on vanhastaan kutsuttu simaksi. Suomalaisessa simassa on kuitenkin vähemmän alkoholia, ja siihen käytetään hunajan sijaan sokeria. Sima valmistuu muutamassa päivässä tai yhdessä viikossa.


title: Sima

text: Siman perinteisiä raaka-aineita ovat veden lisäksi sitruuna, sokeri, hiiva ja rusinat. Ennen kuin sokeria oli Suomessa saatavilla, simaan käytettiin sen sijasta hunajaa. Simaan voidaan lisäksi käyttää monenlaisia marjoja, yrttejä, luonnonkukkia ja muita mausteita. Sokerina voidaan käyttää erilaisia sokereita, kuten valkoista kidesokeria, fariinisokeria, täysruokosokeria ja intiaanisokeria. Kidesokeri tuo käytettyjen mausteiden maun esiin – muut sokerit ovat voimakkaamman makuisia ja antavat juomalle väriä. Myös hunajaa ja erilaisia siirappeja voidaan käyttää makeuttajina.


title: Sima

text: Vesi kiehautetaan, siihen sekoitetaan raaka-aineet ja juoma kaadetaan sammioon. Kun juoma on jäähtynyt noin 42-asteiseksi, sekaan ripotellaan hiiva. Juoma peitetään esimerkiksi puuvillaisella kankaalla ja annetaan käydä huoneenlämmössä vuorokauden ajan. Sen jälkeen juoma siivilöidään ja pullotetaan. Pullojen pohjalle pudotellaan pari rusinaa. Kun rusinat muutaman päivän kuluttua nousevat pintaan, on sima valmista nautittavaksi. Viileässä käymisessä kestää noin viikon ajan. Huoneenlämmössä sima valmistuu nopeammin, mutta viileässä sen mausta tulee pirteämpää.


title: Sima

text: Käymisen aikana simaan muodostuu hiukan alkoholia. Kotisiman alkoholipitoisuus vaihtelee paljon valmistustavasta ja -olosuhteista riippuen, eivätkä kaikki asiantuntijat pidä suotavana siman antamista pienelle lapselle.


title: Sima

text: Hunajaviinin kaltaista vahvaa simaa tuotiin 1500-luvulla Suomeen Lyypekistä ja Riiasta. Se oli tuolloin viinin jälkeen suosituin tuontijuoma Suomessa. Kuningas Kustaa Vaasan kerrottiin olleen hyvin mieltyneen simaan. Turussa simakauppaan vaikutti paljon myös kauppiaanrouva ja laivanvarustaja Valpuri Innamaa, jonka kauppalaivoilla simaa kuljetettiin Itämeren satamien välillä.


title: Sima

text:
Siman alkoholipitoisuus aleni selvästi 1700-luvulle tultaessa. Silloin simaa alettiin Suomessa valmistaa virkistäväksi kesäjuomaksi, jota joivat varsinkin varakkaat ja aateliset, sillä vain heillä oli varaa sen raaka-aineisiin hunajaan, sitruunaan ja hiivaan. Sima valmistettiin ruotsalaisen Cajsa Wargin keittokirjan ohjeiden mukaan ja tarjoiltiin esimerkiksi pappilan vappukesteissä.
Työväellä alkoi Suomessa olla varaan simantekoon 1800-luvulla, kun hunaja voitiin alkaa korvata sokerilla ja raaka-aineiden saatavuus parani. 1900-luvulla simasta tuli koko kansan kesäjuoma, mihin vaikuttivat myös vuosien 1919–1932 kieltolaki sekä sen jälkeinen raittiusliike, joka kannusti juomaan simaa samppanjan sijaan. Myöhemmin 1900-luvulla sima yhdistettiin työväenliikkeeseen ja siitä tuli vapun juhlajuoma.


title: Alhambra

text: Alhambra (, al-Ħamrā', 'punainen') on maurilaisaikainen Nasridien dynastian kuninkaiden palatsi Granadassa, Espanjassa. Palatsin tärkeimmät osat rakennettiin 1300-luvun loppupuolella. Se on sisäpuolelta hyvin koristeellinen, ja sitä pidetään yhtenä islamilaisen arkkitehtuurin suurimmista saavutuksista.


title: Alhambra

text: Alhambra on rakennettu kukkulalle, ja sen takana näkyvät Sierra Nevadan lumihuippuiset vuoret. Muurien rajaama alue on laajuudeltaan 14 hehtaaria, ja siellä mahtui asumaan 40 000 ihmistä. Muurien sisällä on ollut ehkä kuusi erillistä palatsia sekä parakit, moskeija, eläintarha, lintutalo, työpajoja, kauppoja ja muita palveluja. Palatseissa on pihoja, saleja, arkadeja, pylväitä, lähteitä ja altaita. Ulkopuolelta Alhambra on melko karu, mutta rakennusten seinät ja katot on koristeltu kauttaaltaan pitsimäisin arabeskikuvioin, värikkäin lasitetuin tiilin ja uskonnollisella arabialaisella kalligrafialla. Vaikka Alhambra on kaunis ja koristeellinen, se on rakennettu huokeista materiaaleista, kuten stukkosta, puusta ja tiilestä, sillä Nasrid-dynastia ei ollut rikas. Alhambra ei ollutkaan yhtä loistelias kuin vanhemmat mauripalatsit, kuten Umaijadien dynastian kalifien palatsit Córdobassa, joista säilyneenä esimerkkinä on Madinat al-Zahra.


title: Alhambra

text: Alhambran palatsit oli ilmeisesti valaistu kynttilöin alhaalta päin, sillä vanhoissa kuvauksissa on kerrottu lattialla seisseistä kynttilänjaloista. Vain palatsialueen moskeijassa kynttilät roikkuivat katosta.


title: Alhambra

text:
Alla Alhambran pohjapiirros. Keskellä on Myrttipiha (4) ja sen vasemmalla puolella Suurlähettiläiden sali (7). Ylhäällä oikealla on Leijonapiha (18) ja sen oikealla puolella Abenserragien sali (23). Oikealla alhaalla on ohuella viivalla rajattu Kaarle V:n renessanssipalatsi (3).
Palatsit ja muut rakennukset on rakennettu eri aikoina. Alueen pohjapiirros onkin hajanainen, ja palatsin osat sijaitsevat toisiinsa nähden epätavallisissa kulmissa. Palatsirakennukset ovat nykyisin yhteydessä toisiinsa, vaikka näin ei keskiajalla vielä ollut. Vanhin osittain säilynyt palatsi on El Partal, jonka Muhammad III rakennutti 1300-luvun ensimmäisellä vuosikymmenellä. Se sijaitsee Leijonapihan itäpuolella.


title: Alhambra

text: Palatsin huoneistoryhmistä toinen sijaitsee Leijonapihan ympärillä ja toinen Myrttipihan ympärillä. Myrttipihan rakentaminen aloitettiin Ismail I:n aikana 1314–1325 ja viimeisteltiin Muhammad V:n aikana 1370. Myrttipiha on saanut nimensä vesiallasta reunustavista myrttipensaista. Leijonapiha on nimetty suihkulähdettä kannattelevien 12:n alabasterista tehdyn leijonan mukaan.


title: Alhambra

text: Palatsin suurin sali on Suurlähettiläiden sali, jonka katto nousee 18 metrin korkeuteen. Siellä vieraiden maiden lähettiläät tapasivat valtaistuimellaan istuvan kuninkaan. Toinen tunnettu sali on Abenserragien sali, joka on nimetty paikalla 1400-luvun lopulla surmatun ylhäisperheen mukaan. Mexuar on valtuustohuone, jonka rakennutti Jusuf I ja uudelleen Muhammad V vuonna 1362. Huonetta on muuteltu monin tavoin kristittynä aikana. Cuarto Dorado eli ”Kultainen kamari” oli paikka, jossa kuningas luultavasti piti julkisia audiensseja.


title: Alhambra

text: Osa Alhambran palatseista ja muista rakennuksista on jo purettu. Muiden palatsien itäpuolella on sijainnut nyt jo suurimmaksi osaksi kadonnut palatsi, jonka rakennutti luultavasti Muhammad II ja uudelleen Muhammad V 1300-luvun lopulla. Siihen kuului luultavasti suuri portiikki ja piha, jolla oli vesiallas. Vuonna 1492 tämä palatsi kuitenkin purettiin. Suuri kuninkaallinen moskeija, joka rakennettiin 1303–1305, saattoi olla koko alueen näyttävin rakennus. Se purettiin 1560-luvulla, ja tilalle rakennettiin Santa Maria de la Alhambran kirkko.


title: Alhambra

text: Alhambra kehittyi paikalla 800-luvulla sijainneesta Alcazaba-linnoituksesta, jonka osia on yhä näkyvissä. Se oli melko mitätön linnoitus 1200-luvulle saakka, kunnes Granadaan muutti paljon väkeä Córdobasta, jonka kristityt olivat vallanneet takaisin maureilta 1236. Alhambra toimi tämän jälkeen lähes 250 vuoden ajan Nasrid-dynastian palatsina, hovina ja haaremina. Kun Nasridien dynastian ensimmäinen kuningas Mohammed I nousi kuninkaaksi 1238, hän vahvisti linnoitusta, ja hänen poikansa rakennutti muurin kukkulan ympärille. Jusuf I (1333–1354) ja Mohammed V (1354–1391) rakennuttivat linnoitukseen sen loisteliaat sisätilat ja pihat. Palatsin tärkeimmät osat rakennettiin 1300-luvun loppupuoliskolla ja viimeiset osat 1400-luvun puolivälissä. Palatsien rakentajina käytettiin kristittyjä orjia.


title: Alhambra

text: Kristityt valtasivat Granadan takaisin 1492. Hallitsijapari Ferdinand ja Isabella muutti Alhambraan ja palkkasi muslimirakentajia kunnostamaan palatseja. Vuonna 1526 Kaarle V alkoi rakennuttaa Alhambran muurien sisään omaa renessanssipalatsiaan, joka eroaa tyyliltään alueen muista rakennuksista. Kaarlen palatsia ei kuitenkaan saatu rakennettua kokonaan valmiiksi, vaan se jätettiin lopulta ränsistymään. Palatsi viimeisteltiin vasta 1900-luvulla. Alhambraa käytettiin palatsina vielä jonkin aikaa, kunnes se hylättiin. 1600-luvulta alkaen palatsi kärsi laiminlyönnistä, tulipaloista ja maanjäristyksistä. Sitä asuttivat kauan rikolliset ja kiertolaiset, ja sitä käytettiin ruutivarastona, minkä seurauksena siellä sattui useita tuhoisia räjähdyksiä. 1800-luvulla palatsi löydettiin uudelleen ja sitä alettiin kunnostaa. Suosituksi kohteeksi tullut palatsi alkoi samalla kärsiä matkailijoista, jotka irrottivat sen seinistä paloja. Alhambra julistettiin kansalliseksi muistomerkiksi vuonna 1870.


title: Alhambra

text: Alhambra on maailman ainoa säilynyt keskiaikainen muslimipalatsi. Vuodesta 1984 alkaen Alhambra on kuulunut Unescon maailmanperintöluetteloon. Alhambra on nykyisin hyvin suosittu turistikohde.


title: Bomis

text: Bomis on vuonna 1996 perustettu yritys, jonka liikeideana on myydä mainoksia bomis.com-hakuportaaliin, mutta se myy myös eroottisia kuvia internetin välityksellä. Bomisin pääomistaja on Jimmy Wales.


title: Bomis

text: Bomis tunnetaan parhaiten sen perustamasta tietosanakirjasta Nupedia. Bomis palkkasi Larry Sangerin johtamaan sitä. Myöhemmin Sanger sai idean Wikipediasta, joka oli alun perin tarkoitettu Nupedian aliprojektiksi. Wikipedia kuitenkin ohitti nopeasti Nupedian suosiossa. Siitä tuli jopa suurempi kuin Bomisin muusta toiminnasta.


title: Bomis

text: Bomis tarjosi jonkin aikaa palvelimet ja verkkoyhteyden näille projekteille sekä omisti niiden domain-nimet. Wikipedian yhteisö ei kuitenkaan halunnut mainoksia Wikipediaan, joten Wikimedia Foundation perustettiin 20. kesäkuuta 2003. Bomis siirsi kaiken Wikipediaan liittyvän pääoman Wikimedia Foundationille. Larry Sanger oli tässä vaiheessa jo jättänyt projektin, sillä Bomis ei enää pystynyt maksamaan hänen palkkaansa, mutta Jimbo Wales on Wikimedia Foundationin hallituksessa. Nykyisin Wikimedia Foundation rahoittaa Wikipedian ja sen sisarprojektien toiminnan.


title: Amfipolis

text: Amfipolis (, ) oli antiikin aikainen kaupunki ja kaupunkivaltio ("polis") Strymon-joen suun yläpuolella Bisaltiassa. Sen arkeologinen alue sijaitsee Amfípolin kunnassa noin 400 metriä etelään nykyisestä Amfípolin kylästä.


title: Amfipolis

text: Amfipolis sijaitsi Strymon-joen (nyk. Strymónas eli Struma) itärannalla noin 25 stadioninmittaa eli noin neljä kilometriä pohjoiseen sen suusta. Kaupunki oli rakennettu Pangaion-vuoren (nyk. Pangaío) lounaisrinteeseen noin 154 metrin korkeuteen merenpinnasta kohtaan, jossa joki tekee mutkan länteen ennen laskemistaan mereen. Paikan alkuperäinen nimitys oli "Ennea Hodoi" (), ”Yhdeksän tietä”, koska siellä oli vanhastaan joen ylittänyt silta, jonka luo johti useita teitä. Kaupungin nimi "Amfipolis" perustui joen lähes koko ”kaupungin ympäri” ("amfi polis") tekemään mutkaan. Kaupungin sijainti oli strateginen, sillä se hallitsi luonnollista reittiä Traakiasta ja Strymoninlahdelta (nyk. Strymonikóslahti) Makedonian tasangoille. Seutu oli alun perin traakialaisten edonien ("Ēdōnoi") aluetta. Joen suussa sijaitsi Eionin kaupunki. Pangaion-vuorelta kaivettiin kultaa ja hopeaa. Alueella oli myös paljon puuta laivanrakennukseen.


title: Amfipolis

text:
Amfipolis oli alun perin Ateenan siirtokunta. Miletoslaiset yrittivät perustaa paikalle siirtokunnan jo arkaaisen kauden lopulla vuonna 497 eaa. tyranni Histiaioksen johdolla, mutta edonit ajoivat nämä pois. Ateenalaiset yrittivät siirtokunnan perustamista ensimmäisen kerran vuonna 465 eaa. miehellä, mutta myös tämä yritys epäonnistui. Siirtokunnan perustaminen onnistui lopulta Agnonin Nikiaan pojan johdolla vuonna 437 eaa. Siirtokunnan perustamisessa käytettiin tukikohtana persialaisten vanhaa linnoitusta Eionissa joen suussa. Se oli ollut ateenalaisten kauppa-asemana ("emporion") jo vuodesta 476 eaa.
Amfipolis kukoisti Pangaion-vuoren kullan ansiosta, ja ateenalaiset vaikuttavat pitäneen kaupunkia eräänlaisena kruununjalokivenään. Sparta valtasi kaupungin peloponnesolaissodan aikaan vuonna 424 eaa. Brasidaan johdolla. Paremmin historioitsijana tunnetun Thukydideen johtama takaisinvaltausyritys epäonnistui. Ateena yritti valtausta uudelleen Kleonin johdolla vuonna 422 eaa., mikä johti Amfipoliin taisteluun. Sparta sai pidettyä Amfipoliin myös tässä taistelussa, mutta sekä Brasidas että Kleon kuolivat. Ateena sai pidettyä Eionin. Brasidas haudattiin kaupunkiin ja häntä kunnioitettiin heeroksena ja kaupungin perustajana, ja hänen kunniakseen perustettiin vuotuinen juhla.


title: Amfipolis

text: Nikiaan rauhassa vuonna 421 eaa. Amfipolis olisi periaatteessa pitänyt palauttaa Ateenalle, mutta sen asukkaat vastustivat tätä. Eräänä syynä Amfipoliin nopeaan etääntymiseen emäkaupungista Ateenasta oli todennäköisesti se, että vain pieni osa sen asukkaista oli Ateenasta tulleita asuttajia. Ateenalaiset yrittivät kaupungin takaisinvaltausta vuonna 360 eaa. Timotheoksen johdolla, mutta amfipolislaiset torjuivat yrityksen liitossa Olynthoksen kanssa. Vuonna 357 eaa. kaupungin valtasi kuitenkin Makedonia Filippos II:n johdolla. Aleksanteri Suuren sotaretkellä itään vuonna 334 eaa. kaupunki toimi laivastotukikohtana. Amfipoliista olivat kotoisin tai siellä asuivat Aleksanterin sotapäälliköt Androsthenes, Erigyios, Laomedon ja Nearkhos.


title: Amfipolis

text: Hellenistisellä kaudella Amfipolis säilyi Makedonian merkittävänä keskuksena ja linnoituksena alueella. Se toimi jopa yhtenä Makedonian kuninkaallisten asuinpaikoista. Aleksanterin kuoleman jälkeen hänen vaimonsa Roksane asettui Amfipoliin, ja vuonna 179 eaa. Filippos V kuoli kaupungissa. Amfipoliissa lyötiin makedonialaista kultarahaa. Kaupungin pääjumaluus oli Artemis Tauropolos tai Artemis Brauronia. Aiemmin mainittujen sotapäälliköiden lisäksi kaupungin tunnettuihin asukkaisiin kuuluu muun muassa grammaatikko Zoilos.


title: Amfipolis

text: Roomalaiset valtasivat Amfipoliin Pydnan taistelun jälkeen vuonna 168 eaa. Aemilius Paulluksen johdolla. Tämän jälkeen kaupungissa pidettiin roomalaisten ja kymmenen kreikkalaisen kaupunkivaltion kokous, jossa Makedonia jaettiin neljään osaan. Amfipoliista tuli ensimmäisen osan pääkaupunki. Kaupunki kukoisti edelleen tästä alkaneella roomalaisella kaudella, ja Via Egnatia rakennettiin kulkemaan kaupungin läpi. Vuonna 42 eaa. kaupunki oli toisen triumviraatin tukikohta ennen Filippoin taistelua. Kiitokseksi kaupunki sai vapaakaupungin ("civitas libera") oikeudet.


title: Amfipolis

text: Kristinusko tuli kaupunkiin viimeistään noin 50 jaa. apostoli Paavalin käytyä kaupungissa matkalla Filippoista Thessalonikeen.


title: Amfipolis

text: Bysanttilaisella kaudella Amfipoliin alue tunnettiin nimellä Popolia, ja alueelle rakennettiin useita kirkkoja. Kaupungin säilymistä auttoi sijainti Konstantinopolista länteen kulkeneella keskeisellä reitillä. Kaupunki hylättiin oletettavasti 800-luvulla jaa. slaavien kansainvaellusten aikaan. Pääosa seudun väestöstä siirtyi tämän jälkeen joen suistoon, johon kehittyi Khrysopoliin kaupunki. Amfipoliin paikalle jäi nimellä Marmarion tunnettu pieni asutus.


title: Amfipolis

text: Amfipoliin arkeologiset kaivaukset alkoivat vuonna 1956. Niitä ovat suorittaneet kreikkalaiset arkeologit.


title: Amfipolis

text: Amfipolis oli ympäröity muureilla, joiden kokonaispituus oli noin seitsemän kilometriä. Kaupungin itälaidalla sijainneella akropoliilla oli omat, noin kahden kilometrin pituiset muurit. Kaupungista on kaivettu hellenistisen ja roomalaisen kauden rakennuksia ja rakennelmia, mukaan lukien roomalaisaikainen stoa, sekä bysanttilaisaikaisia basilikakirkkoja. Muurien ulkopuolelta on löydetty kahden pyhäkön jäänteet sekä suuri määrä hautoja. Klassisen kauden kaupunki, mukaan lukien sen agora ja temppelit, ovat pääosin kaivamatta.


title: Amfipolis

text: Arkeologisen alueen löydöksiä esittelee sen yhteydessä toimiva Amfípolin arkeologinen museo.


title: Amfipolis

text: Amfipoliissa tiedetään olleen temppelit tai muut pyhäköt Herakleelle, Dioskuureille, Athenelle, Kleiolle, Kybelelle ja egyptiläisille jumalille. Aleksanteri Suuren tiedetään suunnitelleen suuren Artemis Tauropolokselle omistetun temppelin rakentamista kaupunkiin, mutta suunnitelma ei koskaan toteutunut.


title: Amfipolis

text: Kaupungin suuri stoa eli pylväshalli rakennettiin roomalaisella tai varhaiskristillisellä kaudella. Sen pituus oli noin 53,5 metriä, ja siinä käytetiin varhaisempien rakennusten doorilaisia ja joonialaisia pylväitä. Kaupungissa oli myös muun muassa 300-luvulla eaa. rakennettu gymnasion sekä roomalaisaikainen akvedukti. Hellenistisen ja roomalaisen ajan kaupungista on kaivettu yksityistaloja. Erään talon mosaiikkilattia esitti Europen ryöstöä. Kaupunginmuuria on säilynyt useissa kohdissa. Varhaiskristillisiä basilikakirkkoja on löydetty neljä kappaletta. Kahta niistä on kaivettu laajemmin, ja niissä on hienot mosaiikkilattiat, jotka esittävät muun muassa geometrisia aiheita, kasveja ja eläimiä.


title: Amfipolis

text: Amfipoliin leijona


title: Amfipolis

text: Amfipoliin tunnetuimpiin muinaisjäännöksiin kuuluu viisimetrinen Amfipoliin leijonapatsas, joka löydettiin Strymon-joen länsipenkalta Balkanin sotien aikaan vuonna 1912. Patsas oli osa suurta hautamuistomerkkiä, todennäköisesti Aleksanteri Suuren laivastonkomentaja Laomedonin hautaa, ja on ajoitettu 300-luvun eaa. lopulle. Patsas kunnostettiin ja pystytettiin uudelleen nykyisen Amfípolin kylän lähelle vuonna 1936.


title: Amfipolis

text: Kastán hauta


title: Amfipolis

text: Kastán haudaksi kutsuttu suurikokoinen tumulus-hauta löydettiin vuonna 2012 ja sen kaivaukset alkoivat laajemmin vuonna 2014. Se on ajoitettu noin vuosiin 325–300 eaa., ja sitä on arveltu Makedonian kuninkaallisen suvun tai jonkun merkittävän sotapäällikön haudaksi. Hautaan haudattujen henkilöys on kuitenkin ainakin toistaiseksi arvoitus. Hautakummun halkaisija on noin 160 metriä ja siinä on sisällä ainakin kolme kammiota, ja siihen on haudattu ainakin viisi eri henkilöä. Vuonna 2015 esitetyn teorian mukaan kyseessä olisi alun perin ollut Hefaistionin hauta.


title: Amfipolis

text: Muut haudat


title: Amfipolis

text: Kaupungin pohjoispuolelta on löydetty suuri hellenistisen kauden hautausmaa, josta on tunnistettu noin 440 erityyppistä hautaa. Haudoista on löydetty muun muassa terrakottafiguriineja, keramiikkaa ja kultakoruja. Niin sanotuissa makedonialaistyyppisissä haudoissa on yleensä useita kammioita, joista varsinaisessa hautakammiossa on hautavuoteet vainajille. Tällaiset haudat on usein koristeltu maalauksin.


title: Pehr Granstedt

text: Pehr Granstedt (1764–1828) oli linnoitusupseeri ja uusklassisen tyylin arkkitehti. Hän syntyi Karlskronassa Ruotsissa. Hän tuli Suomeen an linnoitusupseeriksi linnoittamaan Hankoa ja toimi mahdollisesti myös Viaporissa. Hän jäi Suomen sodassa venäläisten vangiksi, miltä ajalta on jäljellä hänen päiväkirjansa sotavankeudesta Venäjällä. Sodan jälkeen hän jäi asumaan Suomeen.


title: Pehr Granstedt

text: Granstedt suunnitteli nykyisen Presidentinlinnan alkujaan 1814 varakkaan Heidenstrauch-suvun kauppiastaloksi. Valtio osti vuonna 1837 talon Venäjän keisareiden Suomen-palatsiksi, minkä jälkeen sitä muutettiin huomattavasti C. L. Engelin suunnitelmien mukaan. Granstedt oli 1800-luvun alkupuoliskon merkittävimpiä arkkitehteja C. L. Engelin ja Charles Bassin rinnalla.


title: Pehr Granstedt

text: Granstedtin poika oli arkkitehti Anders Fredrik Granstedt. Granstedtin hauta on säilynyt näihin päiviin saakka Helsingin Vanhassa kirkkopuistossa.


title: Ammianus Marcellinus

text: Ammianus Marcellinus (n. 330 – jälkeen 392) oli roomalainen historioitsija.


title: Ammianus Marcellinus

text: Ammianus syntyi melko varakkaaseen perheeseen Syyrian Antiokiassa. Hän suuntautui aluksi sotilasuralle ja osallistui muun muassa keisari Julianuksen Persian vastaiselle sotaretkelle vuonna 363. Historioitsijaksi hän ryhtyi viimeistään 380-luvulla.


title: Ammianus Marcellinus

text: Ammianuksen historiateos "Res gestae" (”Urotyöt”) oli alun perin 31-osainen, mutta ensimmäiset 13 osaa ovat kadonneet. Säilyneet osat kertovat vuosista 353–378. Vaikka Ammianus oli äidinkieleltään kreikankielinen, kirjoitti hän historiateoksensa latinaksi.


title: Ammianus Marcellinus

text: Ammianus oli pakana ja ihaili suuresti keisari Julianusta, joka yritti elvyttää vanhoja pakanakultteja. Ammianus suhtautui kuitenkin suvaitsevaisesti myös kristittyihin.


title: Ammianus Marcellinus

text: Ammianuksen historiateos on tärkeä lähde Rooman keisariajan loppuaikaan.


title: Ilmatieteen laitos

text: Ilmatieteen laitos (lyhenne IL, ) on Suomen liikenne- ja viestintäministeriön alaisuudessa toimiva laitos, joka tuottaa sääpalveluita sekä toimii tutkimuslaitoksena.


title: Ilmatieteen laitos

text: Laitoksen lakisääteisiin tehtäviin kuuluvat sääpalvelut ja fysikaaliset meripalvelut, tietojen hankkiminen ilmakehän ja merien fysikaalisesta tilasta ja kemiallisesta koostumuksesta sekä niiden vaikutuksista, sekä tutkimustoiminta jonka osa-alueita ovat ilmatieteellinen tutkimus, fysikaalinen merentutkimus, polaarialueiden ja lähiavaruuden tutkimus.


title: Ilmatieteen laitos

text: Laki velvoittaa laitoksen tuottamaan sääpalveluita ja fysikaalisia meripalveluita maan yleisen turvallisuuden, liikenteen, elinkeinoelämän ja kansalaisten tarpeisiin. Sen kuuluu varoittaa vaaraa aiheuttavista säätilan ja meren fysikaalisen tilan muutoksista, vastata ilmakehässä kulkeutuvia haitallisia aineita koskevista ennusteista ja niihin liittyvistä varoituksista silloin, kun se ei kuulu muun viranomaisen tehtäviin; tuottaa toimialansa palvelut, erityisesti lentosääpalvelut, maanpuolustuksen turvaamiseksi ja puolustusvoimien muun toiminnan varmistamiseksi; vastata sää- ja meritietojen sekä virtaus- ja ajelehtimisennusteiden ylläpitämisestä ja jatkuvasta toimittamisesta pelastustointa ja meripelastustointa varten ja tukea muiden viranomaisten toimintaa luonnonkatastrofeissa.


title: Ilmatieteen laitos

text: Vaaraa aiheuttavista ilmiöistä varoitetaan yleensä 24 tuntia etukäteen, joistakin ilmiöistä annetaan lisäksi ennakkovaroituksia. Vaarallisia ja haitallisia ilmiöitä ovat kova tuuli, rankkasade, raju ukonilma, liukkaus, metsäpalovaara, erityinen kuumuus tai kireä pakkanen, poikkeuksellinen meriveden korkeus, korkea aallokko, runsas ultraviolettisäteily, ulkoilman otsonipitoisuus, jään muodostuminen alusten rakenteisiin tai lumivyöryjen uhka.


title: Ilmatieteen laitos

text: Vuonna 2007 VTT:n Ilmatieteen laitoksen palveluista tekemän vaikuttavuustutkimuksen mukaan yksi palveluihin sijoitettu euro tuo joka vuosi takaisin viisi euroa.


title: Ilmatieteen laitos

text: Laitos jakaa ajankohtaispalveluja ja tutkimustietoutta mm. ilmanlaadusta, tuulienergiasta ja Ilmastonmuutoksesta. Talvisaikaan laaditaan jäätiedotuksia.


title: Ilmatieteen laitos

text: Toinen laissa mainituista laitoksen tehtävistä on hankkia ja ylläpitää luotettavaa tietoa ilmakehän ja merien fysikaalisesta tilasta ja kemiallisesta koostumuksesta.. Tämän tiedon hankkimiseksi laitos ylläpitää laajaa ja monipuolista havaintoverkostoa, ja vaihtaa tietoja muiden maiden kanssa. Säähavaintoverkko koostuu pääosin automaattisäähavaintoasemista, mutta osalla asemista myös ihmiset havainoivat sääsuureita. Säähavaintoasemien lisäksi laitoksella on säätutkia, salamanpaikantimia, luotausasemia, aalto- ja jäähavaintolaitteita, mareografeja, revontulikameroita, magnetometrejä ja erilaisia avaruushavaintolaitteita.


title: Ilmatieteen laitos

text: Tutkimuksen aiheita ovat ilmastotutkimus, ilmanlaadun tutkimus, meteorologian tutkimus, merentutkimus, uudet havaintomenetelmät (kuten satelliitit ja tutkat) ja arktinen tutkimus. Vuosittain julkaistaan noin 300 kansainvälisesti ennakkotarkastettua julkaisua.


title: Ilmatieteen laitos

text: Suomen kansallisen IPCC-työryhmän puheenjohtaja ja sihteeri edustavat Ilmatieteen laitosta.


title: Ilmatieteen laitos

text: Ilmatieteen laitoksen avaruustutkimus laajeni 1980-luvulta alkaen pitkälti professori Risto Pellisen ansiosta maan lähiavaruudesta aurinkokunnan muihin kohteisiin. Helmikuussa 1989 laitoksen ensimmäinen avaruusinstrumentti alkoi tuottaa mittauksia Marsin plasmaympäristössä Phobos-ohjelman puitteissa. Vuonna 2016 ESAn ExoMars Schiaparelli laskeutui Marsin pinnalle mukanaan Suomessa kehitetyt kaasukehän painetta ja kosteutta mittaavat laitteet.


title: Ilmatieteen laitos

text: Vuonna 2006 Ilmatieteen laitoksen tutkija Pekka Janhunen esitti sähköpurjeen idean. Sen kehittämistä jatketaan mm. NASAssa.


title: Ilmatieteen laitos

text: Valtaosa Suomessa tapahtuvan tutkimuksen rahoituksesta tulee suoraan yrityksiltä, yliopistojen budjetista tai kansallisilta rahoittajilta, kuten Tekesiltä ja Suomen Akatemialta. EU:n Horisontti 2020:n rooli on niihin verrattuna kansallisesti pieni. Vain VTT ja Ilmatieteen laitos ovat saaneet budjettiinsa nähden merkittävää Horisontti 2020 -rahoitusta. Vuonna 2014 se oli noin 10% laitoksen tutkimuskuluista.


title: Ilmatieteen laitos

text: Laitoksella on yhteystyötä maailman ilmatieteen järjestön WMO:n lisäksi lukuisien kansallisten sääpalvelujen kanssa, se osallistuu kehitysyhteistyöhön ja toimii muissakin konsultointitehtävissä. Tutkijavaihto on jo vuosikymmenien ajan toiminut vilkkaana. Readingissä sijaitsevassa Euroopan sääkeskuksessa, ECMWF:ssä toimii jatkuvasti suomalaisia tutkijoita.


title: Ilmatieteen laitos

text: Ilmatieteen laitos edustaa Suomea EUMETSAT-sääsatelliittiorganisaatiossa. Sääsatelliittikuvien käyttäjänä laitos oli Suomen ensimmäisiä kaukokartoitussatelliittien hyväksikäyttäjiä.


title: Ilmatieteen laitos

text:
Ilmatieteen laitoksen varhaisin edeltäjäorganisaatio sai alkunsa kun Venäjän Keisari Nikolai I allekirjoitti 28. maaliskuuta 1838 Pietarissa julistuksen, jonka mukaan Helsingin yliopiston yhteyteen perustettiin Helsingin yliopiston magneettinen observatorio. Sen esimieheksi keisari katsoi hyväksi nimittää yliopiston adjunktin (apulaisprofessorin) Johan Jakob Nervanderin, jonka mukaan Helsingin Nervanderinkatu on nimetty. Tuohon aikaan oletettiin ilman lämpötilan ja maan magneettikentän vaihteluiden olevan huomattavan läheisessä vuorovaikutuksessa.
Magneettis-meteorologisen observatorion puinen rakennus sijaitsi vuosina 1841–1963 Helsingin Kaisaniemessä Vuorikatu 24:ssä. Vanhan rakennuksen paikalle valmistui 1966 Säätalo, joka toimi laitoksen päärakennuksena vuoteen 2005 asti. Rakennuksessa oli vuodesta 2005 virastoja, ja katolla on tuulimittari. Rakennus on helmikuun 2017 tietojen mukaan tarkoitus purkaa ja rakentaa paikalle uusi. Kiinteistön omistaa Suomen valtio ja tontin omistaa Helsingin kaupunki, jotka myyvät omistuksensa yksityiselle yritykselle.


title: Ilmatieteen laitos

text: Kaisaniemessä on edelleen Suomen vanhin säähavaintoasema. Vuonna 1881 observatorion nimi muutettiin Meteorologiseksi Päälaitokseksi, kun se siirtyi yliopistolta Suomen Tiedeseuran alaisuuteen. Vuonna 1919 laitos siirtyi valtiolle, hallinnollisesti maatalousministeriön alaisuuteen ja tällöin nimeksi tuli Valtion Meteorologinen Keskuslaitos. Nykyisen nimensä se sai vuonna 1968, jolloin laki Ilmatieteen laitoksesta astui voimaan. Samalla laitos siirtyi liikenneministeriön alaisuuteen.


title: Ilmatieteen laitos

text: Vaisala Oy:n perustaja, professori Vilho Väisälä teki pitkän uran Ilmatieteen laitoksessa. Työssään hän kehitteli radioluotainta, koska leijaluotaukset olivat epäkäytännöllisiä. Väisälän vuonna 1932 keksimä taajuusmoduloitu luotain osoittautui tieteelliseksi ja kaupalliseksi menestykseksi, ja sitä valmistamaan perustettiin oma yhtiö.


title: Ilmatieteen laitos

text: Laitos on tehnyt medialle sääkatsauksia jo vuodesta 1881. Vanhimmissa katsauksissa pääpaino oli ilmestymispäivänä eri paikkakunnilla havaitussa säätilassa, mutta ennustustiedon osuus kasvoi vähitellen.


title: Ilmatieteen laitos

text: "Titteli vuoteen 1970 johtaja, 1971–1989 ylijohtaja, 1989 alkaen pääjohtaja"Ilmatieteen laitos muutti syyskuussa 2005 Helsingin yliopiston Kumpulan kampusalueelle uuteen toimitaloon Dynamicumiin yhdessä Merentutkimuslaitoksen kanssa. Toimitalon osoite Erik Palménin aukio viittaa tunnetuimpaan suomalaiseen ilmakehäntutkijaan. Virallisesti Dynamicum vihittiin käyttöön 8. marraskuuta 2005.


title: Ilmatieteen laitos

text: Merentutkimuslaitos lakkautettiin 1. tammikuuta 2009. Sen entiset toiminnot jaettiin Ilmatieteen laitoksen ja Suomen ympäristökeskuksen kesken. Ilmatieteen laitoksen merentutkimuksen ohjelmaan keskitettiin fysikaaliseen merentutkimukseen kuten aallokkoon, merenkorkeuteen ja jäihin liittyvä palvelu- ja tutkimustoiminta. Suomen ympäristökeskukseen perustettiin Merikeskus.


title: Ilmatieteen laitos

text: Nykyisessä laitoksen organisaation (2014) päähaarat ovat sää ja turvallisuus sekä tutkimus- ja menetelmäkehitys.


title: Ilmatieteen laitos

text: Sää- ja turvallisuus sisältää sää- ja turvallisuuskeskuksen lisäksi asiakaspaleluyksikön, palvelukehityksen, sääpalveluiden tuotantojärjestelmät ja havaintopalvelut.


title: Ilmatieteen laitos

text: Kumpulassa sijaitsevan valtakunnallisen sää- ja turvallisuuspalvelun lisäksi laituos tuottaa lentosääpalveluita Kuopiossa ja Rovaniemellä. Vuonna 2015 käytyjen YT-neuvottelujen jälkeen Tampereen sääennustustoiminta lopetettiin ja mittaus- ja havaintotoimintaa vähennettiin monissa toimipisteissä.


title: Ilmatieteen laitos

text: Tutkimus- ja menetelmäkehityksen nykyiseen alaorganisaatioon kuuluvat ilmastotutkimus, ilmakehän koostumuksentutkimus, meteorologian tutkimus, merentutkimus, uudet havaintomenetelmät (kuten satelliitit ja tutkat), arktinen tutkimus ja iä-Suomen yksikkö sekä asiantuntijapalvelut.


title: Ilmatieteen laitos

text: Laitos on ilmakehämallien vaatiman suuren laskentakapasiteetin takia ollut jo pitkään supertietokoneiden suurkäyttäjä.


title: Ilmatieteen laitos

text: Mallien laskentatarkkuuden kehitys on käynyt käsi kädessä laskentatehon kehittymisen kanssa. Oma ensimmäinen tietokone 1970-luvulla oli ruotsalainen Datasaab D21, jonka muisti oli 60 kilotavua. Vuonna 2005 laitokselle hankittu Silicon Graphicsin supertietokone oli ostohetkellä Suomen nopein tietokone ja maailmalla 400 nopeimman tietokoneen joukossa. Koneen laskunopeus oli noin 30-kertainen verrattuna aikaisempaan, CSC:n omistamaan koneeseen. Hankittu kone oli Altix 3700 BX2 -sarjan kone, jossa on 304 suoritinta sekä 304 gigatavun keskusmuisti.


title: Ilmatieteen laitos

text: Vuonna 2013 laitokselle hankittiin Cray XC30. Seuraavan koneen hankinnassa on harkittu yhteistyötä Pohjoismaiden ja Baltian maiden kanssa.


title: Ilmatieteen laitos

text: Helsinki Testbed oli Ilmatieteen laitoksen ja Vaisala Oyj:n yhteinen projekti, jossa tutkittiin paikallisen skaalan meteorologiaa eli nk. mesometeorologiaa. Uudellemaalle ja Itä-Uudellemaalle oli perustettu Ilmatieteen laitoksen oman havaintoasemaverkoston lisäksi noin 50 säähavaintoasemaa. Yleisin sääasematyyppi oli teleliikennemasto, johon oli sijoitettu Vaisalan WXT-510 säälähetin sekä 2 metrin korkeudelle että maston huippuun. Lisäksi käytössä oli muutamia punnitsevia sadeantureita sekä pilvenkorkeusmittareita ja 1 tuulikeilain. Projekti alkoi tammikuussa 2005. Projektin aikana toteutettiin useita intensiivisiä mittausjaksoja, joiden aikana on keskitytty tietynlaisiin sääilmiöihin. Toteutetut mittausjaksot olivat seuraavat:


title: Ilmatieteen laitos

text: Projektin pääkoordinaattori oli Ilmatieteen laitos, ja sitä rahoitti TEKES. Hankkeessa oli mukana myös muita kotimaisia yrityksiä, viranomaisia ym.


title: Ilmatieteen laitos

text: Projektin suositut verkkosivut jäivät käyttöön projektin päätyttyäkin.


title: Anakreon

text: Anakreon (, n. 570–500 eaa.) oli kreikkalainen runoilija, viinin ja lemmen ylistäjä. Hän syntyi Vähässä-Aasiassa ja oleskeli mm. Samoksella Polykrateen ja Ateenassa tyranni Hipparkhoksen vieraana. Hellenistisenä aikana hänet luettiin yhdeksi yhdeksästä lyyrisestä runoilijasta.


title: Anakreon

text: Anakreonin runot olivat monodista lyriikkaa. Anakreon käytti paljon samoja teemoja kuin Alkaios, mutta hänen tyylinsä oli kesympää verrattuna Alkaioksen janoisiin ja rajuihin juomalauluihin. Hänen mukaansa on nimetty lyyrinen runosäe anakreonteus.


title: Anakreon

text: Anakreonttiseksi runoudeksi kutsutaan runoutta, joka jäljittelee Anakreonia.


title: LEP-törmäytin

text: LEP-törmäytin oli hiukkaskiihdytin, joka toimi CERNin päälaitteistona 1989–2001. LEP on lyhenne sanoista "Large electron-positron collider". Törmäytin rakennettiin Geneven länsipuolelle, Ranskan ja Sveitsin raja-alueelle 27 kilometriä pitkään maanalaiseen tunneliin 100 metrin syvyydelle. LEP:ssä oli käytössä neljä hiukkasilmaisinta: ALEPH, DELPHI, L3 ja OPAL.


title: LEP-törmäytin

text: LEP-törmäytin ajettiin alas vuonna 2001, jotta päästiin rakentamaan tilalle uutta Large Hadron Collideria.


title: LEP-törmäytin

text: Nimensä mukaisesti LEP:ssä suoritettiin elektronien ja positronien törmäytyksiä. Prosessia kutsutaan elektronien ja positronien annihilaatioksi, jossa positroni ja elektroni törmätessään "katoavat" ja niiden energia muuttuu virtuaaliseksi fotoniksi tai Z-bosoniksi. W-bosonipareja saatiin neutriinojen, fotonien ja Z-bosonien hiukkasten vaihdossa. Virtuaalihiukkaset eivät elä kauan ja ne hajaantuvat nopeasti muiksi alkeishiukkasiksi, joita voidaan havaita hiukkasilmaisimilla. Havaitut hiukkaset voitiin tunnistaa niiden energian, liikemäärän ja sähkövarauksen perusteella.


title: LEP-törmäytin

text: Vuonna 1989–1995 LEP:ssä kiihdytettiin elektroneita ja positroneita 45 GeV:n kokonaisenergiaan, mikä mahdollisti Z-bosoneiden tuoton. Myöhemmin, vuosina 1996–2000 laite saatiin tuottamaan myös W–W-bosonipareja. Törmäytyskokeissa saavutettiin parhaimmillaan 208 GeV:n massakeskipiste-energia.


title: LEP-törmäytin

text: LEP-kokeissa saadut tulokset mahdollistivat monien Standardimallin suureiden tarkan arvon määrittelemisen. Tärkein LEP:n saavus oli Z- ja W-bosonien massojen määritys.


title: Antaios

text: Antaios () oli kreikkalaisessa mytologiassa jättiläinen, Gaian eli maan ja Poseidonin poika, joka koskettamalla maata sai uusia voimia, ja oli siksi vaikea voittaa. Sankari Herakles voitti Antaioksen nostamalla tämän maasta ja puristamalla sitten kuoliaaksi.


title: Antalkidas

text: Antalkidas oli spartalainen sotilas ja valtiomies antiikin Kreikassa. Vuonna 393 eaa. hänet lähetettiin Sardikseen lähettilääksi persialaisen satraapin Tiribazusin luokse. Spartalaiset tunnustivat Vähän-Aasian kreikkalaiskaupunkien ja Kyproksen kuuluvan persialaisille. Ateenalaiset lähettivät oman lähettiläänsä, mutta spartalaismielinen Tiribazus vangitsi tämän. Persian kuningas Artakserkses II ei kuitenkaan pitänyt tästä ja erotti Tiribazusin.


title: Antalkidas

text: Vuonna 388 eaa. Antalkidas johti laivastoa ateenalaisia vastaan. Lopulta ateenalaiset suostuivat rauhaan, jota kutsutaan Antalkidaan rauhaksi. Rauhansopimuksen mukaan Vähän-Aasian kreikkalaiskaupungit kuuluivat Persialle. Persialle kuulumattomat kreikkalaiskaupungit puolestaan olivat itsenäisiä lukuun ottamatta Lemnosta, Imbrosta ja Scyrosta, joiden tuli kuulua Ateenalle.


title: Antalkidas

text: Atalkidas oli Artakserkses II:n suosiossa aina siihen asti, kun Sparta kukistui Leuktran taistelussa. Antalkidaan viimeinen matka Persiaan vuonna 367 eaa. ei ollut menestys.


title: Samuel Johnson

text: Samuel Johnson (7. syyskuuta 1709 / 18. syyskuuta 1709, Lichfield – 13. joulukuuta 1784) oli huomattava englantilainen kirjailija, esseisti, runoilija, elämäkertakirjoittaja ja kriitikko. Samuel Johnson laati merkittävän vuonna 1755 painetun englannin kielen sanakirjan "A Dictionary of the English Language".


title: Samuel Johnson

text: Johnson oli loistava keskustelija ja Lontoon kirjallisten piirien keskeinen hahmo 1700-luvulla. Hän perusti vuonna 1764 Literary Clubin, jonka jäseniä olivat Edmund Burke, Adam Smith ja James Boswell. Boswell ja Johnson matkustivat yhdessä 1773 Skotlantiin ja Hebrideille, mistä hän kirjoitti teoksen "Journey to the Western Isles of Scotland" (1775). Boswell kirjoitti Johnsonista niin tarkan ja elävän kuvauksen, että siitä on myöhemmin voitu päätellä, että Johnsonia vaivasi kroonisen masennuksen lisäksi Touretten oireyhtymä.


title: Samuel Johnson

text: Monet Johnsonin lauseista elävät sitaatteina:


title: Antigone

text: Antigone () oli kreikkalaisessa mytologiassa Theban kuninkaan Oidipuksen ja tämän äidin Iokasten tytär. Antigone suljettiin hautakammioon elävältä, koska hän oli haudannut Thebaa vastaan sotineen veljensä. Hän on Sofokleen tragedian "Antigone" päähenkilö.


title: Antinoos

text: Antinoos (lat. Antinous) (n. 111–130) oli Rooman keisarin Hadrianuksen kauneudestaan kuuluisa rakastaja. Antiikin taiteessa ja myöhemmän ajan kielenkäytössä hän on nuoren, miehisen kauneuden perikuva.


title: Antinoos

text: Hadrianus oli löytänyt Antinoosin Kreikasta. Purjehtiessaan Hadrianuksen kanssa Egyptissä Antinoos hyppäsi jostakin syystä Niiliin ja kuoli. Tarinan mukaan hän halusi pitkittää teollaan Hadrianuksen elämää. Toisen tarinan mukaan kyseessä oli vahinko. Hadrianus suri poikaystäväänsä, julisti tämän jumalaksi, perusti hänelle kaupungin ("Antinoopolis") ja pystytti hänelle patsaita ja temppeleitä.